JPJ laksana Program Advokasi sempena Hari Raya Aidilfitri
Oleh KOSMO!

30 April 2022, 10:51 pm
PETALING JAYA – Jabatan Pengangkutan Jalan (JPJ) Malaysia telah melaksanakan Program Advokasi sempena Perayaan Hari Raya Aidilfitri di Stesen Minyak Petronas Solaris Putra dan Stesen Minyak Petronas Solaris Serdang, hari ini.
JPJ dalam satu kenyataan berkata, Program kolaborasi bersama syarikat Petronas itu bertujuan mengingatkan pemandu supaya berhati-hati dan mengambil berat tentang keselamatan ketika memandu.
“Para pemandu dinasihatkan supaya berehat secukupnya sebelum meneruskan perjalanan, sentiasa memeriksa kenderaan, penggunaan pelekat pantul cahaya dan aspek-aspek keselamatan lain yang berkaitan.
“Khidmat nasihat dan risalah keselamatan jalan raya turut diberikan kepada orang awam untuk memupuk kesedaran mengenai pentingnya aspek pematuhan peraturan jalan raya di saat peningkatan kadar trafik menjelang musim perayaan ini,” katanya di sini hari ini.
Katanya, JPJ akan terus melaksanakan program-program berbentuk advokasi sebegini bagi mencapai visi dalam menjadikan “Malaysia, Sebuah Negara Sifar Kematian Akibat Nahas Jalan Raya”.
Langkah itu sekaligus memupuk kesedaran kepada pemandu kenderaan supaya sentiasa peka dengan kenderaan yang dipandu di samping menerapkan budaya pemanduan yang selamat ketika berada di jalan raya. – KOSMO! ONLINE


Trafik sesak sejauh lebih 7 km dari Tol Gombak
Oleh KOSMO!

30 April 2022, 6:08 pm
PETALING JAYA – Aliran trafik di beberapa lebuh raya dan jalan utama menuju ke arah utara, selatan dan Pantai Timur masih lagi sesak berikutan orang ramai balik ke kampung bagi menyambut perayaan Aidilfitri.
Tinjauan Kosmo! di laman Twitter Lembaga Lebuhraya Malaysia (LLM) setakat pukul 5.30 petang tadi mendapati keadaan trafik masih lagi sesak melibatkan Lebuh Raya Utara-Selatan dan Lebuh Raya Kuala Lumpur-Karak (KLK).
Di utara, kesesakan dilaporkan berlaku dari Slim River menuju ke Bidor, Tapah ke Gopeng terutamanya sekitar kawasan mendaki serta laluan selepas Terowong Manora menuju ke arah kawasan rehat dan rawat (R&R) Sungai Perak.
Selain itu, kenderaan juga bergerak perlahan sepanjang laluan Bandar Baharu ke Jawi dan dari Juru menghala ke Sungai Dua, Pulau Pinang.
Di KLK pula, aliran trafik dikatakan tinggi dan perlahan sejauh 7.4 kilometer (km) dari Plaza Tol Gombak ke Genting Sempah dan keadaan sesak sepanjang 4.2 km dari Genting Sempah ke Bukit Tinggi.
Dalam pada itu, orang ramai dinasihatkan untuk merancang perjalanan dengan baik dan menggunakan laluan alternatif bagi mengelak kesesakan yang berlaku. – KOSMO! ONLINE


Pramugari baik hati pujuk gadis putus cinta dalam pesawat
Oleh KOSMO!

30 April 2022, 6:30 pm
SINGAPURA – Seorang pramugari syarikat penerbangan Singapore Airlines menjadi tular di media sosial selepas aksinya memujuk remaja wanita yang baru putus cinta dimuat naik di laman TikTok, lapor portal Mothership.sg semalam.
Remaja dikenali sebagai Misa itu memberitahu, dia kecewa kerana teman lelakinya memutuskan hubungan mereka sebelum dia berlepas ke New York.
Penerbangan yang mengambil masa 18 jam itu ternyata terlalu lama buat Misa menahan air mata lalu dia menangis teresak-esak sebelum dipeluk oleh seorang pramugari Singapore Airlines.
“Aksi spontan pramugari ini membuatkan penerbangan 18 jam ini tidak terlalu teruk.
“Pramugari ini sangat baik hati dalam memastikan saya selesa sepanjang penerbangan, malah memberikan saya hadiah patung beruang comel ketika pesawat mendarat,” kata Misa.
Misa merakam detik ketika pramugari tersebut datang dan memeluknya kerana berasakan ia situasi yang lucu walaupun ketika itu, dia tidak mampu menahan diri daripada menangis.

“Jangan risau, saya okey sahaja. Apa yang berlaku hanya perkara biasa, lukanya tidaklah terlalu dalam,” ujar Misa.
Sehingga kini, video tersebut telah meraih lebih 8.6 juta tontonan di TikTok. – Agensi


Lebih 27,000 ekor ayam ‘direbus’ hidup-hidup angkara kegagalan komputer
Oleh KOSMO!

30 April 2022, 5:30 pm
LONDON – Lebih 27,000 ekor ayam direbus hidup-hidup selepas sebuah ladang ternakan ayam di Leicestershire mengalami kerosakan sistem pengudaraan, lapor akhbar Metro UK.
Syarikat yang menguruskan ladang ayam tersebut, Hudson & Sanders dikenakan denda £44,000 (RM240,321) di atas kes kegagalan sistem komputer yang berlaku dua tahun lalu.
Menerusi perbicaraan di Mahkamah Majistret Leicester, terdapat 50,000 ekor ayam di Ladang Hose Lodge ketika sistem kawalan aliran udara rosak.
Apabila suhu di dalam reban besar meningkat dengan pantas, separuh daripada haiwan tersebut mati, manakala ayam yang terselamat mengalami tekanan haba kerana tidak dapat menyejukkan badan.
Penggera reban berbunyi apabila suhu meningkat kepada 37 darjah Celsius untuk memberi amaran kepada kakitangan ladang berkenaan. Suhu di dalam reban sepatutnya lebih rendah sebanyak 10 darjah Celsius.
Majlis Daerah Leicestershire mendakwa syarikat Hudson & Sanders kerana cuai dalam penjagaan ayam yang sedang diternak.

Syarikat itu juga gagal memastikan kakitangan yang mencukupi untuk menjaga ayam dan mereka tidak dilatih pada tahap yang diperlukan. Pekerja yang bertugas ketika itu tidak tahu apa yang perlu dilakukan semasa krisis berlaku.
Mahkamah mendapati syarikat Hudson & Sanders tidak pernah disabitkan atas kesalahan sebelumnya dan mempunyai reputasi yang sangat baik dalam industri ternakan ayam.
Firma itu mengaku bersalah atas empat pertuduhan di bawah Akta Kebajikan Haiwan 2006. – Agensi


Gadis cuci tilam tebal guna air dikecam netizen
Oleh KOSMO!

30 April 2022, 7:00 pm
JAKARTA – Sebuah klip video tular di media sosial Indonesia kerana memaparkan seorang remaja perempuan mencuci tilamnya yang tebal dengan menggunakan air, lapor laman berita Suara.com hari ini.
Video itu dimuat naik dalam akaun Twitter @jowoshitpost.
Menerusi video tersebut, seorang remaja perempuan berbaju labuh dan bertudung coklat kelihatan di halaman rumahnya.
Remaja itu mencuci tilam berwarna merah jambu dan putih dengan menghamparnya di atas tikar biru.
Dia membawa baldi berisi air lalu menjirusnya pada tilam. Selepas itu, dia memijak-mijak tilam itu sambil meratakan air menggunakan kakinya.
Video tersebut mendapat perhatian netizen di ruangan komen.

“Saya cuci tilam dengan cara seperti ini, esoknya dihalau,’’ tulis seorang netizen.
“Ini adalah cara yang sepatutnya dilakukan untuk mengeringkan tilam di padang pasir,’’ komen netizen lain. – Agensi


Pejabat HASiL tutup 1 hingga 4 Mei
Oleh MOHD RIDZAUDDIN ROSLAN

30 April 2022, 4:20 pm
PETALING JAYA- Pejabat Lembaga Hasil Dalam Negeri Malaysia (HASiL) akan ditutup beberapa hari bersempena dengan sambutan Hari Pekerja dan Hari Raya Aidilfitri tahun 2022.
Menurut kenyataan dikeluarkan HASiL, semua pejabat di semua negeri kecuali Kelantan dan Terengganu akan ditutup bermula 1 hingga 4 Mei 2022.
“Sementara itu, bagi negeri Kelantan dan Terengganu pula ia akan ditutup bermula 1 Mei 2022 5 Mei 2022.
“Dalam tempoh penutupan ini, para pelanggan disarankan untuk melakukan urusan berkaitan HASiL secara dalam talian bagi mengelakkan sebarang kesulitan,” katanya tadi.
Jelasnya, pembayar cukai boleh mendapatkan maklumat dan perkhidmatan yang disediakan melalui Portal Rasmi HASiL di www.hasil.gov.my. – KOSMO! ONLINE


Ahli politik dikecam dakwa jenayah rogol jadikan wanita ibu lebih baik
Oleh KOSMO!

30 April 2022, 6:00 pm
COLUMBUS, Ohio – Seorang wakil rakyat negeri Ohio di Amerika Syarikat (AS), Jean Schmidt mencetuskan kontroversi apabila mendakwa bahawa jenayah rogol adalah peluang kepada mangsa untuk menjadi ibu yang lebih baik, lapor akhbar MailOnline.
Schmidt, 70, membuat kenyataan itu semasa sesi pendengaran Rang Undang-undang Dewan 598, juga dikenali sebagai ‘Akta Perlindungan Nyawa Manusia’ bagi mengharamkan pengguguran.
Rang undang-undang itu tidak membuat sebarang pengecualian termasuk  mangsa rogol atau sumbang mahram.
“Memang memalukan apabila ia (rogol)  berlaku, namun ada peluang untuk wanita itu (mangsa), tidak kira muda atau tua untuk melakukan sesuatu yang memberi manfaat kepada dirinya.
“Lakukan sesuatu yang produktif bagi membantu kehidupan sendiri,” katanya.
Beliau telah diselar oleh aktivis pro-pengguguran yang menggelarnya sebagai memaafkan jenayah rogol. – Agensi


Wanita solo dilarang masuk ke restoran piza
Oleh KOSMO!

30 April 2022, 4:47 pm
DETROIT, Michigan  – Seorang wanita berang apabila pengawal keselamatan di sebuah restoran piza menghalangnya makan di premis dengan alasan polisi larangan solo, lapor akhbar Mirror UK.
Menurut wanita yang dirahsiakan namanya, dia berasa sangat terkejut dan dimalukan apabila tidak dibenarkan masuk hanya kerana dia berseorangan.
“Saya baru pulang dari bekerja, penat dan sangat lapar lalu menerima layanan tidak masuk akal seperti ini.
“Sehingga kini, saya tidak faham alasan saya tidak dibenarkan masuk untuk menikmati piza seorang diri,” jelasnya.
Sementara itu, pihak pengurusan restoran tersebut, Ramona, memberitahu bahawa premis berkenaan tidak pernah mengamalkan polisi larangan solo seperti  dinyatakan oleh mangsa.
Pengarah Operasi dan Hubungan Awam Ramona, Andrew Marshall berkata,  pihaknya tidak mempunyai alasan untuk menghalang lelaki atau wanita solo daripada menikmati hidangan di restoran mereka.

“Isu ini masih dalam siasatan maka saya tidak boleh mengeluarkan sebarang kenyataan berdasarkan kes tertentu,” jelas Marshall. – Agensi


Lee Zii Jia mudah jinak pemain China mara ke final BAC
Oleh MUHAMMAD RIDUAN MOHD HANAFIAH

30 April 2022, 5:56 pm
PEMAIN perseorangan lelaki negara, Lee Zii Jia tidak berdepan sebarang masalah untuk meneruskan momentum kemenangan apabila berjaya menempah tiket ke final Kejohanan Badminton Asia (BAC) esok.
Zii Jia yang diletakkan sebagai pemain pilihan ketiga kejohanan memperagakan aksi agresif dan berjaya menumbangkan pemain baru dari China, Weng Hong Yang 21-11, 21-19 dalam pertarungan yang memakan masa 39 minit.
Namun, cabaran sebenar menanti Zii Jia nanti di pentas final BAC esok apabila dia akan berdepan pemain pilihan keempat dari Indonesia, Jonatan Christie yang sebelum ini menyingkirkan Liew Daren di pusingan kedua.
Berdasarkan rekod pertemuan sebelum ini, Zii Jia berjaya memadam rekod kekalahan ke atas Jonatan selepas berjaya menewaskannya buat kali pertama di Kejohanan Seluruh England 2020.
Empat pertemuan sebelum ini tidak pernah menyebelahi Zii Jia tidak kira sama ada kejohanan Siri Super mahupun di pentas lebih besar seperti Piala Thomas.
Turut mengiringi Zii Jia ke pentas final ialah beregu lelaki nombor satu negara, Aaron Chia-Soh Wooi Yik selepas berjaya mengatasi beregu senegaranya, Goh Sze Fei-Nur Izzuddin Rumsani 21-13, 21-15.

Justeru, Aaron mengakui dia akan melakukan terbaik dan mahu mengekalkan momentum terbaik sehingga ke pentas final.
“Saya berharap kami dapat meneruskan momentum cemerlang ini untuk melakukan yang terbaik pada hari esok. Yang lain kita tunggu selepas berakhir perlawanan final dan saya akan membuat kesimpulan,” katanya kepada Kosmo!.
Pastinya, Aaron dan Wooi Yik mempunyai strategi tersendiri untuk menjuarai BAC sekali gus menamatkan penantian merangkul gelaran sulung di pentas antarabangsa sejak digandingkan pada 2017.
Sebagai rekod, pencapaian terbaik mereka sebelum ini adalah tujuh kali muncul naib juara termasuk di Seluruh England 2019 dan Terbuka Thailand 2020. – KOSMO! ONLINE


Gaji minimum RM1,500 tetap dilaksanakan esok
Oleh PETAH WAZZAN ISKANDAR

30 April 2022, 5:13 pm
PUTRAJAYA – Kerajaan memutuskan tiada penundaan diberi kepada mana-mana sektor ekonomi atau jenis pekerjaan dalam pelaksanaan Perintah Gaji Minimum (PGM) 2022 sebanyak RM1,500 yang akan bermula esok.
Menteri Sumber Manusia, Datuk Seri M. Saravanan berkata, keputusan itu dibuat memandangkan kerajaan telah memberi bantuan kepada majikan melalui pakej bantuan Covid-19 seperti Program Subsidi Upah yang telah berupaya mengekalkan perniagaan dan pekerjaan.
“Pelaksanaan kaedah PGM 2022 adalah melibatkan majikan yang menggajikan lima orang pekerja atau lebih dengan kadar gaji minimum RM1,500 sebulan berkuatkuasa mulai esok (1 Mei).
“Majikan yang terlibat menjalankan sesuatu aktiviti profesional yang dikelaskan di bawah Piawaian Pengelasan Pekerjaan Malaysia (MASCO) 2020 iaitu profesional sains dan kejuruteraan; kesihatan; perguruan; perniagaan dan pentadbiran; teknologi maklumat dan komunikasi; perundangan; perkhidmatan hospitaliti dan yang berkaitan; sosial dan kebudayaan dan badan pengawalaturan tanpa mengira jumlah pekerja yang digajikan.
“Bagi majikan yang menggajikan kurang lima orang pekerja, pelaksanaan gaji minimum RM1,500 sebulan akan bermula pada 1 Januari 2023 dan bagi tempoh 1 Mei hingga 31 Disember 2022, kadar gaji minimum yang terpakai ialah seperti PGM 2020 iaitu RM1,200 sebulan bagi tempat pekerjaan di kawasan Majlis Bandaraya atau Majlis Perbandaran dan RM1,100 sebulan bagi kawasan selainnya,” katanya dalam satu kenyataan hari ini.
Saravanan berkata, penangguhan kuat kuasa gaji minimum RM1,500 sebulan kepada majikan yang menggajikan kurang lima orang pekerja adalah bagi memberi peluang kepada majikan kategori ini membuat persediaan sewajarnya.

Katanya, kadar gaji minimum harian dan jam serta kadar gaji bagi pekerja yang tiada gaji pokok tetapi dibayar melalui tugasan dan produktiviti seperti komisen, upah ikut kerja dan sebagainya turut diperincikan dalam PGM 2022.
“Pelaksanaan gaji minimum ini tidak terpakai kepada pekhidmat domestik sebagaimana PGM terdahulu. Gaji bagi Pekhidmat Domestik Indonesia (PDI) akan dibayar tidak kurang daripada kadar gaji minimum yang sedang terpakai di negara ini.
“Ia seperti yang dipersetujui dalam Memorandum Persefahaman Berhubung Pengambilan dan Perlindungan Pekhidmat Domestik Indonesia di Malaysia yang ditandatangani pada 1 April lalu,” katanya.
Tambah Saravanan, penguatkuasaan gaji minimum akan dilaksanakan Jabatan Tenaga Kerja (JTK) Semenanjung Malaysia, Sabah dan Sarawak. Justeru itu, semua majikan diminta mematuhi pelaksanaan gaji minimum baharu ini.- KOSMO! ONLINE


463 kawasan alami gangguan bekalan air
Oleh ABDUL RAZAK IDRIS

30 April 2022, 6:02 pm
SHAH ALAM – Sebanyak 463 kawasan di lima buah wilayah mengalami gangguan bekalan air tidak berjadual susulan henti tugas Loji Rawatan Air (LRA) Sungai Semenyih.
Syarikat Pengurusan Air Selangor Sdn. Bhd. (Air Selangor) berkata, henti tugas itu akibat pencemaran bau di muka sauk LRA itu yang dikesan Lembaga Urus Air Selangor kira-kira pukul 12.30 tengah hari tadi.
Menurutnya, lima daerah terlibat adalah Petaling dengan 172 kawasan, Hulu Langat (54 kawasan), Sepang (194 kawasan), Putrajaya (23 kawasan) dan Kuala Langat (20 kawasan).
“Bagaimanapun, LRA Sungai Semenyih sudah mula beroperasi bagi memulakan proses pembersihan selepas bacaan pencemaran bau telah berada pada tahap 0 ton pukul 4 petang tadi.
“Bekalan air bersih dan terawat dijangka akan dapat disalurkan secara berperingkat-peringkat kepada para pengguna bermula pukul 12.30 tengah malam, 1 Mei ini,” katanya dalam kenyataan hari ini.
Jelas Air Selangor, bantuan alternatif melalui lori tangki telah digerakkan kepada para pengguna dengan keutamaan diberikan kepada premis-premis kritikal.

“Air Selangor sedang mengambil segala usaha bagi meminimakan impak gangguan kepada para pengguna yang terjejas,” ujarnya. -KOSMO!ONLINE


Harimau kumbang berkeliaran di taman perumahan ditangkap
Oleh NIK NUR IZZATUL HAZWANI NIK ADNAN

30 April 2022, 3:55 pm
KEMAMAN – Kerisauan lebih 300 keluarga di Perumahan Rantau Bukit, Kerteh di sini tentang ancaman harimau kumbang sejak seminggu lalu berakhir apabila haiwan buas itu berjaya ditangkap hari ini.
Harimau kumbang betina yang dianggarkan berusia dalam lingkungan enam hingga tujuh tahun itu memasuki perangkap disediakan Jabatan Perlindungan Haiwan Liar dan Taman Negara (Perhilitan) pada pukul 5 pagi.
Pengarah Perhilitan Terengganu, Loo Kean Seong berkata, perangkap tersebut telah dipasang Isnin lalu setelah menerima aduan daripada penduduk.
“Harimau kumbang seberat antara 30 hingga 40 kilogram (kg) tersebut akhirnya masuk perangkap setelah lima hari dipasang.
“Haiwan liar yang diancam kepupusan tersebut berada dalam keadaan sihat tanpa sebarang kecederaan,” katanya ketika dihubungi Kosmo! di sini hari ini.- KOSMO! ONLINE


UFO di Marikh sebenarnya bangkai kapal angkasa NASA
Oleh KOSMO!

30 April 2022, 2:53 pm
WASHINGTON – Serpihan di Planet Marikh yang didakwa netizen sebagai objek terbang tidak dikenali (UFO) milik makhluk asing sebenarnya bangkai kapal angkasa milik Pentadbiran Aeronautik dan Angkasa Lepas Kebangsaan (NASA), lapor akhbar The Sun.
Gambar tular itu menunjukkan bahagian belakang kapal angkasa yang telah mendarat di Marikh tahun lepas. Imej itu dirakam minggu lalu  oleh helikopter Ingenuity yang dibawa kapal angkasa tersebut dan dihantar ke Bumi.
Kelihatan sebuah payung terjun yang telah digunakan berada tidak jauh dari kawasan tersebut.
Pendaratan di Planet Marikh adalah prosedur kompleks kerana sesebuah kapal angkasa akan melalui detik yang digeruni selama tujuh minit.
Pada peringkat akhir pendaratan, kapal angkasa akan bergerak melalui atmosfera Marikh pada kelajuan 19,312 kilometer sejam, mengharungi suhu tinggi dan hanya mempunyai masa 400 saat untuk mengurangkan had laju kepada kurang satu meter sesaat.
Saintis-saintis ingin melakukan persediaan rapi untuk misi akan datang kerana ingin membawa batu Marikh pulang ke Bumi.

“Kenderaan jelajah Perseverance merekodkan pendaratan di Marikh yang terbaik dalam sejarah NASA. Kamera Perseverance merakam semuanya termasuk pengaktifan payung terjun hingga ke proses pendaratan.
“Namun, imej rakaman helikopter Ingenuity menunjukkan sudut pandangan yang berbeza,’’ kata saintis NASA, Ian Clark.
Gambar itu kemudian mendapat kritikan pengguna media sosial kerana tidak cukup dengan Bumi, NASA juga meninggalkan sampah di Marikh. – Agensi


143 PATI termasuk etnik Rohingya ditahan di Perak
Oleh ASLIZA MUSA

30 April 2022, 3:40 pm
PARIT BUNTAR – Seramai 143 pendatang asing tanpa izin (PATI) termasuk 134 etnik Rohingya ditahan di perairan Kuala Kurau, Kerian di sini hari ini.
Kesemua mereka termasuk empat lelaki warga Bangladesh dan lima lelaki Myanmar itu ditahan selepas bot dinaiki tersangkut pada beting pasir di perairan tersebut.
Difahamkan, ada antara warga asing itu cuba meloloskan diri dengan terjun ke laut dan berenang kira-kira 200 meter ke pantai.
Ketua Polis Perak, Datuk Mior Faridalathrash Wahid berkata, warga asing berusia lima hingga 40-an itu ditahan pada pukul 7 pagi hingga 12.30 tengah hari.
Katanya, mereka yang ditahan membabitkan 66 lelaki dan 59 wanita serta kanak-kanak lelaki dan perempuan masing-masing sembilan orang.
“Kesemua warga asing itu ditangkap di Beting Kalumpang kira-kira enam batu nautika di perairan laut Kuala Kurau.

“Mereka datang dari Myanmar dan berada di perairan tersebut setelah bot dinaiki mereka tersangkut pada beting pasir,” katanya ketika dihubungi di sini hari ini. – KOSMO! ONLINE.


Penang FC sahkan Trucha ambil cuti rehat
Oleh NOOR HASLIZA NUSI

30 April 2022, 3:13 pm
GEORGE TOWN – Teka-teki mengenai status Ketua Jurulatih Penang FC, Tomas Trucha yang sudah tidak lagi kelihatan ketika sesi latihan dijalankan akhirnya terjawab apabila pihak pengurusannya mula membuka mulut mengenainya hari ini.
Menurut kenyataan yang dimuat naik di laman Facebook Penang Football Club, Jurgen Klopp’ Malaysia itu dinasihatkan mengambil cuti rehat atas sebab keselamatan.
“Dengan mengambil kira nasihat PDRM (Polis Diraja Malaysia), berdasarkan bentuk kecenderungan kemarahan penyokong yang dikhuatiri boleh mendorong tindakan bersifat khianat jenayah daripada mana-mana individu yang kurang bijaksana dalam membuat apa-apa pertimbangan.
“Beliau bukan direhatkan atau dalam proses diambil tindakan disiplin. Hanya dalam proses perundingan penyelesaian yang adil dan ihsan yang melibatkan semua pihak berkepentingan,” tulis pihak Pengurusan Tertinggi Penang FC Sdn Bhd.
Menerusi kenyataan itu lagi, pihak berkepentingan termasuklah penyokong Penang FC, pemegang kad bermusim serta ribuan pengguna merchandise Penang FC yang mempunyai hak untuk dilindungi sebagai ‘pelabur’ secara tidak langsung dalam pengukuhan dana Syarikat (Kelab). – KOSMO! ONLINE


Lepas Aliff dituduh memondan, Vida lancar MV promosi ‘drag queen’
Oleh MOHD. HAIKAL ISA

30 April 2022, 2:06 pm
PETALING JAYA – Semakin menjadi-jadi. Selepas Aliff Syukri dituduh ‘memondan’ dalam sebuah muzik video (MV) raya, seorang lagi usahawan kosmetik, Datuk Seri Vida tidak mahu kalah apabila meluncurkan MV yang menonjolkan golongan lelaki berpakaian wanita atau drag queen.
Video muzik lagu raya yang diberi judul Muah Muah Raya berkenaan mendapat kecaman hebat netizen yang menyifatkannya sudah menyimpang jauh dari landasan sebenar Islam dan makna Aidilfitri.
Sungguhpun begitu, biarpun MV arahan Kel Wen itu dikutuk, ramai dalam kalangan peminat yang mengakui bahawa lagu nyanyian Vida atau nama sebenarnya, Hasmiza Othman sebenarnya merupakan sebuah lagu hari raya yang enak didengar dan mudah melekat di minda.
“Suruhanjaya Komunikasi dan Multimedia Malaysia (SKMM), terang-terang berhalkum ulat bulu-ulat bulu itu. Tolong saman,” coret seorang netizen dalam hantaran status terbaharu Instagram Vida, 51.
Seorang netizen lain meninggalkan komen berbunyi sarkastik yang memberi bayangan bahawa Vida seperti hantu yang tidak serik-serik terlepas di bulan Ramadan: “Terkejut kita awak. Ingatkan bulan puasa kena ikat, lepas juga ya.”
Dalam ruangan komen YouTube, ramai juga memuji kualiti lagu ciptaan Amy Ukays dan Vida sendiri itu.

“Lagu dah sedap dah. Kalau buat MV tradisional dengan anak-anak atau staf mesti seronok,” katanya.
Sama nasib dengan Aliff, Vida juga dilabel sebagai ejen mempromosi golongan songsang lesbian, gay, biseksual dan transgender (LGBT).
“Menakutkan akhir zaman apabila tiada ilmu sehingga tanpa sedar mempromosi LGBT. Penari-penari pondan, bertatu, menunjuk perut pusat.
“Berpakaian menyerupai wanita dan sebagainya. Nauzubillah semoga kita dan keluarga dilindungi dari fitnah akhir zaman,” tulis seorang netizen dalam YouTube.
Terdahulu, Aliff Syukri dikecam hebat orang ramai sehingga ada seorang penyanyi yang menyifatkan dirinya sengaja ingin memondan dalam MV Kelepok Raya.
Terkesan dengan komen yang ditinggalkan selebriti itu, Aliff, 35, meminta individu terbabit agar menarik balik kenyataan dan membuat permohonan maaf secara terbuka.
Gagal berbuat demikian, Aliff tidak akan teragak-agak untuk mengambil tindakan undang-undang iaitu mengenakan saman RM1 juta. – KOSMO! ONLINE


Bot bawa 100 PATI Rohingya ditahan
Oleh WAT KAMAL ABAS

30 April 2022, 2:23 pm
PARIT BUNTAR – Kira-kira 100 warga Rohingya yang cuba menceroboh perairan negeri ini dekat Kerian ditahan pihak berkuasa pagi tadi bersama sebuah bot yang dinaiki pendatang tanpa izin itu.
Difahamkan, kesemua mereka ditahan sekitar pukul 10 pagi oleh bot Pasukan Polis Marin (PPM) yang melaksanakan operasi.
Kesemua pendatang tanpa izin itu kini ditahan sementara di jeti PPM Kuala Kurau manakala pihak berkuasa akan mengeluarkan maklumat lanjut mengenai tangkapan ini. – KOSMO ONLINE


Penguat kuasa KPDNHEP semak status peniaga, pelanggan
Oleh EDDY AQMAL MOHAMED HAMIDI

30 April 2022, 3:05 pm
PUTRAJAYA – Pegawai Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) akan digerakkan di seluruh negara bagi menjalankan semakan secara rawak status Covid-19 pekerja dan pengunjung di premis.
Menterinya, Datuk Seri Alexander Nanta Linggi berkata, pihaknya menyambut baik pengumuman kelonggaran prosedur operasi standard (SOP) oleh Menteri Kesihatan, Khairy Jamaluddin Abu Bakar yang akan bermula esok (1 Mei).
“Selari dengan pengumuman tersebut juga, KPDNHEP komited untuk mengerakkan pegawai penguat kuasa di seluruh negara bagi menjalankan semakan secara rawak dan sekiranya didapati status pekerja atau pengunjung berisiko tinggi, tindakan penguatkuasaan boleh dikenakan.
“Tindakan yang dimaksudkan adalah di bawah Akta Pencegahan Dan Pengawalan Penyakit Berjangkit 1988 kerana gagal mematuhi peraturan yang ditetapkan,” katanya dalam kenyataan hari ini.
Jelas Alexander, selepas ini, semua individu dibenarkan masuk ke mana-mana premis tanpa mengira status vaksinasi kecuali mereka yang disahkan positif Covid-19 dan yang diberikan arahan Perintah Pengawasan dan Pemantauan (HSO).
“Di bawah fasa peralihan endemik, kerajaan memberi lebih banyak kelonggaran kepada pihak industri peruncitan dan pengguna dalam memastikan industri ini kembali bernafas.

“Sumbangan sektor peruncitan adalah sangat signifikan kepada pemulihan ekonomi negara dan berdasarkan statistik Jabatan Perangkaan Malaysia, prestasi Sektor Perdagangan dan Pengedaran bagi Februari lalu  merekodkan nilai jualan RM48.8 billion iaitu pertumbuhan sebanyak 10.2 peratus berbanding tahun sebelumnya,” katanya.- KOSMO! ONLINE


Ramalan cuaca buruk di 10 negeri petang ini
Oleh ALWANI ZAFIRAH

30 April 2022, 2:43 pm
PETALING JAYA – Jabatan Meteorologi Malaysia (MetMalaysia) meramalkan keadaan hujan lebat serta ribut petir dan angin kencang bakal berlaku membabitkan Kedah, Pulau Pinang, Perak, Pahang, Selangor, Negeri Sembilan, Melaka, Johor, Sarawak dan Sabah petang ini.
MetMalaysia dalam satu kenyataan di Facebook berkata, cuaca buruk itu dijangka berterusan sehingga pukul 4 petang nanti.
“Di Kedah, ia melibatkan kawasan Kuala Muda, Sik, Baling, Kulim dan Bandar Baharu serta keseluruhan negeri Pulau Pinang.
“Selain itu, di Perak, hujan lebat serta ribut petir bakal melanda daerah Kerian dan Larut, Matang dan Selama pada petang ini,” katanya di sini hari ini.
Sementara itu, di Pahang ia dilaporkan tertumpu sekitar Tanah Tinggi Cameron, Lipis, Raub dan Bentong.
Tambah MetMalaysia, bagi negeri di selatan Semenanjung pula, beberapa daerah di Selangor, Negeri Sembilan dan Johor juga bakal dilanda cuaca buruk sepanjang tempoh yang sama.

“Manakala di Melaka, ia melibatkan kesemua daerah di negeri tersebut,” ujarnya.
Dalam pada itu, di Sarawak, dua kawasan yang dijangka menerima hujan lebat petang ini adalah Miri (Telang Usan) dan Limbang serta beberapa bahagian di Sabah. – KOSMO! ONLINE


Trafik perlahan 24km selepas Plaza Tol Gombak
Oleh MOHD RIDZAUDDIN ROSLAN

30 April 2022, 3:32 pm
PETALING JAYA- Aliran trafik di Plaza Tol Gombak yang merupakan pintu utama ke Pantai Timur dilaporkan sesak dengan kenderaan bergerak perlahan sejauh 24 kilometer (km).
Jurucakap Lembaga Lebuhraya Malaysia (LLM) berkata, aliran trafik perlahan itu bermula pada pukul 2 petang yang mana kesesakan berlaku bermula Plaza Tol Gombak sehingga Genting Sempah.
“Di Lebuh Raya Utara-Selatan arah utara pula, trafik perlahan di Tanjung Malin ke Slim River, Tapah ke Gopeng dan sebelum Terowong Menora ke Sungai Perak.
“Kesesakan turut berlaku dari Taiping utara ke Bukit Merah dan Alor Pongsu ke Jawi (Pulau Pinang),” katanya ketika dihubungi Kosmo! di sini tadi.
Dalam pada itu, trafik perlahan dari Slim River ke Bidor dilaporkan berlaku sejauh 30km ekoran peningkatan jumlah kenderaan menuju utara.
Di bahagian selatan pula, trafik masih lancar dan tiada kesesakan luar biasa.

Sementara itu, Penolong Pengarah Penguat kuasa Jabatan Siasatan dan Penguatkuasaan Trafik (JSPT) Bukit Aman, Superintendan Dr. Bakri Zainal Abidin menjelaskan berlakunya peningkatan aliran trafik melebihi 500,000 kenderaan berbanding jangkaan awal pihaknya.
“Jangkaan awal kami kira-kira lima juta kenderaan akan berada di atas lebuh raya untuk pulang beraya semalam, tetapi jumlahnya mencecah hampir 5.5 juta kenderaan.
“Susulan itu, kita menggerakkan Ops Lancar di beberapa kawasan bagi membantu menyuraikan kesesakan dengan meminta anggota bermotosikal untuk mengenal pasti punca aliran trafik perlahan selain membantu pengguna menghadapi masalah,” ujarnya.
Jelasnya, pihaknya juga bekerjasama dengan Ibu Pejabat Polis Kontinjen dan Daerah bagi menyuraikan aliran trafik seterusnya mengurangkan kesesakan di lebuh raya. -KOSMO! ONLINE


Masalah gangguan air Kuala Terengganu selesai menjelang raya
Oleh MOHD AZLI ADLAN

30 April 2022, 3:20 pm
KUALA TERENGGGANU – Masalah bekalan air berjadual yang membelenggu sebahagian besar penduduk bandar raya ini sejak beberapa tahun lalu berakhir apabila Loji Rawatan Air (LRA) Losong mula beroperasi hari ini.
Ketua Pegawai Eksekutif Syarikat Air Terengganu Sdn. Bhd. (Satu), Abdul Karim Endut berkata, LRA baharu itu beroperasi dengan kapasiti 20 juta liter sehari.
Beliau berkata, pengoperasian LRA Losong tersebut akan memberi manfaat kepada 30,000 pemegang akaun melibatkan dua tangki iaitu Bukit Kecil dan Panji.
“Sehubungan itu, bekalan air berjadual yang dihadapi penduduk sejak selama beberapa tahun kini sudah selesai sepenuhnya,” katanya di sini hari ini.
Abdul Karim berkata, ia membolehkan penduduk menikmati sambutan Hari Raya Aidilfitri dengan selesa tanpa gangguan air lagi.
Beliau berkata, operasi LRA Losong Pakej itu boleh membekalkan air bersih mencukupi kepada penduduk bandar raya ini terutama di sekitar Bukit Kecil sehingga 2030.

Sebelum ini, sebahagian besar bandar raya ini menghadapi masalah bekalan air berikutan kepadatan penduduk yang tinggi.- KOSMO! ONLINE


Boleh kena tindakan guna ‘strobe light’ tanpa kebenaran
Oleh MOHD RIDZAUDDIN ROSLAN

30 April 2022, 12:42 pm
PETALING JAYA- Mana-mana individu yang mengubah suai kenderaan dengan mengaplikasikan penggunaan strobe light atau beacon tanpa kebenaran pihak berkuasa boleh diBkenakan tindakan undang-undang.
Ketua Pengarah Jabatan Pengangkutan Jalan (JPJ), Datuk Zailani Hashim berkata, larangan itu berdasarkan Kaedah 9, Kaedah-Kaedah Lalu Lintas Jalan 1959 di mana hanya kenderaan dalam tugas kecemasan seperti ambulans, kereta bomba, kenderaan kastam, kenderaan polis, kenderaan penjara dan kenderaan JPJ sahaja dibenarkan.
“Kenderaan terbabit mendapat hak laluan kenderaan lain dengan cara membunyikan siren tertentu, loceng, dan hon dua nada dengan syarat pemandu kenderaan itu tidak memandu secara merbahaya, cuai atau tidak bertimbang rasa.
“Pengguna jalan raya hendaklah bergerak sehampir yang boleh di sebelah kiri jalan bagi memberi laluan kepada kenderaan yang disebutkan di atas,” katanya dalam satu kenyataan di sini tadi.
Beliau berkata demikian sebagai memberi reaksi kepada aduan orang awam melalui TikTok berhubung penggunaan strobe light.
Menerusi video yang dimuat naik pemilik akaun @10langit_biru10 berdurasi 16 saat itu, sebuah kenderaan Toyota Vellfire yang menggunakan strobe light bertindak membunyikan hon hingga mengakibatkan pengguna jalan raya yang lain terpaksa memberikan laluan.

Katanya, JPJ ingin menegaskan bahawa sebarang pengubahsuaian menggunakan alat itu tanpa kebenaran adalah menjadi satu kesalahan mengikut Peraturan 138 Kaedah-Kaedah Lalu Lintas Jalan 170/59. -KOSMO! ONLINE


Mangsa kebakaran di Berek 12 terima RM10,000
Oleh ROSALWANI CHE SOH

30 April 2022, 12:54 pm
KOTA BHARU – Sembilan buah keluarga yang terkesan selepas rumah mereka terbakar dalam kejadian di Berek 12 di sini kelmarin menerima sumbangan sebanyak RM10,000 daripada Yayasan Sultan Kelantan Darul Naim dan Majlis Orang-Orang Besar Diraja Kelantan.
Daripada jumlah keseluruhan sumbangan, lima keluarga yang hilang tempat tinggal menerima RM1,500 setiap keluarga manakala empat lagi keluarga yang rumah mereka musnah hampir 20 peratus menerima RM500 setiap seorang.
Sumbangan disampaikan oleh Setiausaha Kerajaan Kelantan, Datuk Nazran Mohammad kepada mangsa yang terlibat di Pejabat Tanah dan Jajahan Kota Bharu di sini hari ini.
Sementara itu, seorang penerima, Mohd. Hafeeze Che Hashim, 31, berkata, dia bersyukur dengan sumbangan tersebut sekurang-kurangnya dapat meringankan beban keluarganya yang hilang tempat tinggal.
“Rumah saya termasuk persiapan raya musnah dalam kejadian itu. Kini, saya menyewa di kawasan berdekatan. Buat masa ini, kami reda dengan apa yang ada. Kebanyakan mangsa masih terkejut dengan kejadian yang menimpa kami,” katanya. – KOSMO! ONLINE.


20,000 ekor ayam dijual RM5 seekor
Oleh ABDUL RAZAK IDRIS

30 April 2022, 12:47 pm
KUALA SELANGOR – Sebanyak 20,000 ayam dijual pada harga istimewa iaitu RM5 seekor sempena sambutan Aidilfitri tahun ini.
Menurut Ahli Parlimen Tanjong Karang, Tan Sri Noh Omar, setiap individu hanya dibenarkan membeli dua ekor ayam.
“Program ini dianjurkan bagi memberi peluang kepada orang ramai mendapat ayam murah pada harga RM5 untuk dijadikan juadah di hari raya.
“Sambutan hangat diterima daripada orang ramai bermula pukul 8 pagi. Hari ini dan esok kita menjual lagi sebanyak 10,000 ekor, “katanya ketika menghadiri program jualan ayam di Padang Astaka Tanjong Karang hari ini.
Turut hadir, Presiden Angkatan Koperasi Kebangsaan Malaysia Berhad (Angkasa), Datuk Seri Dr. Abdul Fattah.
Noh yang juga Menteri Pembangunan Usahawan dan Koperasi berkata, pihaknya berharap jualan tersebut dapat memberi kelegaan kepada rakyat yang menghadapi kenaikan kos hidup semasa. – KOSMO! ONLINE.


Perjalanan ke utara, timur terus sesak
Oleh MOHD RIDZAUDDIN ROSLAN

30 April 2022, 1:45 pm
PETALING JAYA- Aliran trafik di Lebuh Raya Utara Selatan arah utara terus menunjukkan peningkatan kenderaan sekali gus menyebabkan beberapa kawasan khususnya di Perak dan Pulau Pinang berdepan kesesakan.
Jurucakap Lembaga Lebuhraya Malaysia (LLM) berkata, susulan peningkatan kenderaan itu, beberapa kawasan dilaporkan berlaku kesesakan terutamanya di negeri Perak.
“Di Lebuh Raya Utara Selatan arah utara, kesesakan trafik dilaporkan berlaku di Bukit Tagar menghala ke Tanjung Malim, Behrang ke Gopeng serta Ipoh Utara menghala Terowong Menora.
“Selain itu, kesesakan juga berlaku dari Terowong Menora ke Changkat Jering dan dari Bandar Baharu ke Jawi,” katanya ketika dihubungi Kosmo! di sini tadi.
Jelasnya, terdapat juga kemalangan di kilometer 160.9 arah selatan dekat Bukit Tambun menghala Jawi sekali gus menyebabkan kesesakan trafik.
Sementara itu, ketika ditanya mengenai kesesakan trafik bagi perjalanan ke pantai timur, LLM menjelaskan trafik dilaporkan sesak dari Jalan Lingkaran Tengah 2 (MRR2) menuju ke Genting Sempah.

“Kesesakan juga dilaporkan terjadi Dari Bukit Tinggi ke Lentang,” katanya.
Bagaimanapun, bagi perjalanan ke selatan, trafik dilaporkan masih lancar setakat ini. -KOSMO! ONLINE


Biadab! Bila masa saya mati? – DJ Lin
Oleh SAIRUL ZAMRI MISRANI

30 April 2022, 12:45 pm
PETALING JAYA – Penyampai radio popular Suria FM, DJ Lin berang dan terkejut apabila mendapat berita palsu mengenai kematian dirinya yang tersebar dalam media sosial.
DJ Lin berkata, dia mengetahui perkara tersebut selepas sebuah page (kumpulan) dalam Facebook menggunakan nama Pengeluaran Khas KWSP 2022 mengumumkan dirinya telah menghembuskan nafas terakhir malam tadi.
“Jujur menggigil badan dan tangan saya apabila baca mengenai kematian saya sendiri. Bila masa saya mati?
“Saya betul-betul tak faham kenapa masih wujud manusia seperti ini pada zaman moden kini.
“Elok saja saya on air (ke udara) menemani pendengar Suria Cinta malam tadi. Habis bersiaran tengok Facebook ternampak hantaran mengenai kematian saya itu,” katanya kepada Kosmo! Online.
Ujar DJ Lin atau nama sebenarnya Roslinda Abd. Majid, hantaran yang dimuat naik admin kumpulan tersebut yang dikenali sebagai Amir Kdh disifatkan keterlaluan dan sangat biadab.

Katanya, sebagai admin, sepatutnya individu itu bertanggungjawab dalam membuat pengumuman selain memeriksa kesahihan sesuatu maklumat terlebih dahulu dan bukan sesuka hati menyebarkannya.
“Jangan terlalu fikir nak jadi nombor satu atau paling awal menyampaikan berita sesuka hati tanpa memikirkan sensitiviti pihak lain.
“Saya boleh ambil tindakan undang-undang jika perkara sebegini masih berulang lagi,” tegasnya.
Terdahulu, Penyampai Radio Popular empat tahun berturut-turut Anugerah Bintang Popular (ABP) itu turut memuat naik perkara berkenaan dalam Instgramnya awal pagi tadi.
“Buat Amir Kdh, apa motif awak ya sebarkan berita palsu ini? DJ Lin masih bernyawa lagi dan baru saja habis bersiaran.
“Awak teringin nak popular ke atau macam mana? Sedih bila ada orang doakan benda tak baik pada kita.
“Teringin nak bertentang mata dengan orang yang menyebarkan fitnah tentang kematian DJ Lin ini. Sangat kurang ajar dan tidak bertanggungjawab!” tulisnya.
Perkongsian tersebut menuai perhatian pengikut yang rata-ratanya menyifatkan admin kumpulan tersebut sebagai tidak sensitif dan sekadar mahukan populariti.
Tinjauan Kosmo! Online mendapati, admin kumpulan tersebut ada memuat naik hantaran terbaharu meminta maaf dan mengakui menerima maklumat tidak tepat. – KOSMO! ONLINE


Jokowi pilih beraya di Jogjakarta tahun ini
Oleh KOSMO!

30 April 2022, 1:00 pm
JAKARTA – Presiden Indonesia, Joko Widodo (Jokowi) akan  melakukan perjalanan ke kota Jogjakarta bagi menyambut Hari Raya Aidilfitri pada  tahun ini, lapor laman berita Tribunnews semalam.
Jokowi dijangka memulakan perjalanan balik kampungnya hari ini (Sabtu) menggunakan laluan udara.
Presiden Indonesia itu memilih untuk tidak pulang ke kampung halamannya  di Solo,  wilayah Jawa Tengah sebaliknya akan menyambut Aidilfitri di Jogjakarta.
“Tahun ini saya tidak pulang ke Solo sebaliknya akan beraya di Jogjakarta. Bagaimanapun, tidak pasti lagi berapa lama saya akan berada di sana,” kata Jokowi.
Dalam pada itu, Jokowi turut mengesahkan bahawa  beliau tidak akan menganjurkan sebarang majlis rumah terbuka atau jamuan istimewa sempena lebaran kali ini.
“Tidak ada anjuran rumah terbuka. Seperti yang sudah saya beritahu sebelum ini, sebarang majlis yang melibatkan pengumpulan orang ramai perlu dielakkan terutama bagi kakitangan kerajaan,” ujarnya.

Sementara itu, pemimpin nombor satu bagi wilayah Jakarta, Anies Baswedan pula menyatakan bahawa beliau tidak akan pulang ke kampung halaman untuk berhari raya pada tahun ini.
Meski pemerintah telah memberikan izin untuk mudik atau perjalanan balik kampung, Anies sebaliknya memilih untuk tidak pulang kampung dengan alasan ‘jaga gawang’ atau memantau situasi di Jakarta.- Agensi


[VIDEO] ‘King’ redah palang tol RFID, ramai rasa puas
Oleh KOSMO!

30 April 2022, 12:37 pm
PETALING JAYA – Sehingga kini, transaksi tol menggunakan teknologi Identifikasi Frekuensi Radio (RFID) masih menjadi keluhan ramai pengguna disebabkan kaedah tersebut sering bermasalah.
Semalam, tular sebuah rakaman kamera papan pemuka (dashcam) memaparkan tindakan pemandu sebuah kereta jenis Perodua Myvi merempuh palang tol di laluan berkenaan di sebuah lebuh raya.
Video yang dikongsikan Adrian Tan di Facebook itu telah mendapat perhatian ramai yang rata-ratanya memahami situasi pemandu tersebut apabila sistem di laluan RFID gagal mengesan kenderaan yang lalu.
Sementara itu, melihat pada rakaman tersebut, pemandu Myvi berkenaan telah mencuba sebanyak empat kali sambil menggerakkan keretanya ke arah depan dan belakang bagi memastikan pelekat RFID pada kenderaannya dapat dikesan oleh sistem.
Namun, selepas beberapa kali percubaannya gagal, pemandu akhirnya bertindak melanggar palang tol dan meneruskan perjalannya sehingga mengejutkan pemandu yang berada di belakangnya.
Bagaimanapun, menjengah ke ruangan komen, orang ramai meluahkan rasa puas hati kerana tindakan pemandu itu seolah mewakili pengguna lain yang juga kurang senang dengan sistem terbaharu itu.

“Itu sahaja cara ajar sistem yang lembat macam itu, katanya teknologi hebat untuk lancarkan kesesakan di lebuh raya, kesannya lebih menyusahkan, belajar bagi habis dulu, baru keluarkan teknologi berkesan,” komen seorang pengguna.
“Hanya ‘King’ sahaja berani buat macam ini, tabik la, terima kasih wakilkan kami rakyat Malaysia yang dah lama geram dengan sistem RFID ini,” seloroh Rozaimi.
“Terima kasih ‘King’ anda buat kerja yang baik,” ujar Amar Afif. – KOSMO! ONLINE


JDT sanggup lakukan apa sahaja
Oleh KOSMO!

30 April 2022, 1:00 pm
Oleh MOHAMAD FAIZAL HASHIM
PASUKAN Johor Darul Ta’zim (JDT) bersedia untuk memenangi perlawanan terpenting kelab itu menentang Ulsan Hyundai FC petang ini sekali gus memahat sejarah melangkah ke pusingan 16 pasukan terbaik Liga Juara-juara Asia (ACL) buat kali pertama.
Tentunya, pengendali JDT, Benjamin Mora akan merencanakan strategi dan muslihat berbeza yang bakal ditampilkan apabila menentang kelab gergasi Korea Selatan itu berbanding ketika berdepan buat pertama kali sebelum ini.
Menurutnya, mentaliti dan komitmen para pemainnya berada di tahap yang tinggi untuk menewaskan bekas juara ACL musim 2020 itu buat kali kedua.
“JDT akan berusaha sehabis baik mempamerkan corak permainan sempurna dari segi kekuatan, mentaliti dan komitmen selain keinginan yang kuat untuk melayakkan diri ke pusingan seterusnya. Itu dilihat sebagai nilai tambah buat pasukan.
“Kita kena akui Ulsan Hyundai merupakan lawan yang sukar dibarisi pemain hebat, kena pada statusnya sebagai kelab gergasi Asia. Jadi, kami perlu lebih berhati-hati dan tidak terbawa-bawa dengan keinginan memburu kemenangan.

“Sandaran JDT untuk memburu kemenangan tentunya digalas oleh mesin gol kami, Bergson Da Silva dan Fernando Forestieri yang memainkan peranan penting untuk menghadiahkan kemenangan dan membuka laluan kepada pasukan untuk melangkah lebih jauh dalam saingan ACL,” katanya.
Dalam pada itu, Mora sedar bahawa aksi kali ini lebih mencabar kerana berlangsung pada sebelah petang menyebabkan ramai pemainnya sedang berpuasa dan berharap mereka mampu kekal berada pada tahap terbaik.
“Saya harap situasi ini dapat ditangani oleh pemain dengan sebaiknya dan dalam masa sama rakan pasukan akan saling membantu mereka,” katanya.
Dalam pada itu, pemain tengah JDT, Natxo Insa sudah bersedia untuk diturunkan pada perlawanan itu bagi mengemudi bahagian tengah pasukan serta menghalang gerakan pasukan lawan.
Natxo yang direhatkan dalam dua perlawanan terdahulu, bersemangat tinggi dan bersedia berusaha keras memastikan rentak permainan pasukan teratur dengan menggunakan pengalaman luasnya di pentas Eropah.
“Dalam perlawanan sengit seperti ini, disiplin taktikal amat penting untuk tidak memberi ruang kepada pasukan lawan bergerak bebas melakukan serangan. Lebih penting adalah elak melakukan kesilapan kerana pasukan hebat seperti Ulsan pasti mencari jalan untuk menghukum lawan,” ujarnya.


Rayuan BKM dibuka mulai 2 Mei ini
Oleh EDDY AQMAL MOHAMED HAMIDI

30 April 2022, 1:51 pm
PUTRAJAYA – Tempoh rayuan bagi permohonan Bantuan Keluarga Malaysia (BKM) akan dibuka
mulai 2 Mei ini selama sebulan bagi membantu mereka yang tidak lulus dalam permohonan terdahulu.
Menteri Kewangan, Tengku Datuk Seri Zafrul Tengku Abdul Aziz berkata, tempoh tersebut diberikan kerana kerajaan sedar bahawa mungkin masih ada rakyat yang layak menerima BKM tetapi belum didaftarkan di dalam pangkalan data Kerajaan.
“Proses rayuan ini juga bagi memastikan bantuan dapat disampaikan kepada mereka yang benar-benar memerlukan dan pemohon boleh mengemukakan rayuan beserta dokumen yang berkaitan untuk disemak semula oleh Lembaga Hasil Dalam Negeri (LHDN).
“Bermula 2 Mei ini, permohonan rayuan BKM boleh dibuat secara dalam talian melalui portal rasmi BKM LHDN di pautan https://bkm.hasil.gov.my manakala bermula 9 Mei pula borang rayuan yang telah dilengkapkan boleh mula dihantar secara manual,” katanya dalam kenyataan hari ini.
Jelas beliau, penghantaran borang rayuan BKM 2022 secara manual boleh dibuat melalui cawangan, Pejabat Satelit, Pusat Khidmat Hasil (PKH) atau Pusat Transformasi Bandar (UTC) LHDN yang berhampiran.
“Setelah pangkalan data BKM dikemaskini, pembayaran rayuan BKM kepada pemohon yang lulus akan disalurkan pada bayaran Fasa 3 dan Fasa 4 yang dijadualkan pada September dan Disember depan.

“Pemohon rayuan BKM boleh merujuk kepada ‘Soalan Lazim’ yang telah dimuat naik di portal rasmi BKM bagi mendapatkan maklumat lanjut,” ujar beliau.
Tengku Zafrul berkata, setakat ini hampir RM2.0 billion bantuan Fasa 1 BKM telah disalurkan kepada hampir 9.0 juta penerima B40 seluruh negara pada Mac lalu dan bayaran Fasa 2 sebanyak RM1.1 bilion pula akan dibuat pada Jun depan.
Tambah beliau, kerajaan kekal komited untuk memastikan bantuan yang diperuntukkan sampai kepada mereka yang disasarkan bagi menjamin kesejahteraan Keluarga Malaysia
keseluruhannya. – KOSMO! ONLINE


Dua maut, nahas dua buah kenderaan bertembung
Oleh ROHANA MOHD. NAWI

30 April 2022, 2:02 pm
JELI – Dua maut dengan seorang daripadanya ditemui di dalam longkang selepas lebih lapan jam apabila kenderaan yang dinaiki mereka bertembung di Kilometer 108, Lebuh Raya Timur – Barat di sini malam tadi.
Dalam kejadian kira-kira pukul 10.45 malam itu, Mohd. Hazlan Ibrahim, 33, yang memandu kenderaan pelbagai guna (MPV) jenis Perodua Alza meninggal dunia di lokasi kejadian selepas mengalami kecederaan parah pada beberapa bahagian anggota badan.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, pemandu kereta jenis Proton Wira, Muhamad Baijuri Mohd. Shariff, 26, ditemui mati di dalam longkang 10 meter dari lokasi kejadian selepas lapan jam terbabit kemalangan itu apabila dia dipercayai cuba melarikan diri selepas nahas.
Menurutnya, siasatan awal mendapati, Mohd. Hazlan bersama isteri dan tiga anak berusia setahun hingga lapan tahun sedang dalam perjalanan pulang ke rumah mereka di Jeli selepas berbuka puasa dengan ibu bapanya di Kampung Kalai, Batu Melintang di sini.
“Kereta yang dipandu Muhamad Baijuri dari arah bertentangan dipercayai telah masuk ke laluan MPV Mohd. Hazlan sebelum kedua-dua buah kenderaan itu bertembung.
“Bagaimanapun, Muhamad Baijuri dipercayai cuba melarikan diri selepas nahas itu sebelum dia rebah di dalam longkang kira-kira 10 meter dari lokasi nahas,” katanya dalam satu kenyataan hari ini. – KOSMO! ONLINE.


Kutipan sampah di Kota Bharu dijangka meningkat 440 tan sehari
Oleh ROSLIZA MOHAMED

30 April 2022, 12:09 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) menjangkakan akan mengutip sampah domestik sebanyak 390 hingga 440 tan sehari atau 2,800 tan di Kota Bharu dalam tempoh seminggu sambutan Hari Raya Aidilfitri tahun ini.
Yang Dipertua MPKB-BRI, Rosnazli Amin berkata, jumlah itu menunjukkan peningkatan apabila pihaknya ketika ini mengutip sampah domestik kira-kira 300 hingga 350 tan sehari pada hari biasa.
Menurutnya, melihat kepada sambutan Hari Raya Aidilfitri tahun lalu, sebanyak 340 tan sehari atau kira-kira 2,400 tan sampah domestik dikutip dalam tempoh seminggu sambutan Syawal.
“Peningkatan jumlah kutipan sampah itu disebabkan kegiatan perniagaan kembali beroperasi selain jangkaan orang ramai pulang ke kampung.
“Kita akui kutipan sampah akan meningkat berikutan kedai makan kembali beroperasi selepas peralihan fasa endemik, berbanding tahun sebelumnya yang dikenakan Perintah Kawalan Pergerakan,” katanya ketika dihubungi Kosmo! hari ini.
Menurutnya, Rosnazli berkata, sehubungan itu, sebanyak 36 buah melibatkan pelbagai jentera lori akan digunakan untuk mengutip sampah domestik sepanjang bulan Syawal. – KOSMO! ONLINE.


Matrix sumbang RM200,000 untuk bina surau Ara Sendayan
Oleh KOSMO!

30 April 2022, 11:31 am
PETALING JAYA – Matrix Concepts Holdings Berhad (Matrix) telah menyumbang sebanyak RM200,000 sebagai dana awal untuk pembinaan sebuah surau Ara Sendayan, Bandar Sri Sendayan baru-baru ini.
Pengasas dan Timbalan Pengerusi Eksekutifnya, Datuk Seri Lee Tian Hock berkata, sumbangan untuk membina surau tersebut adalah untuk memberi keselesaan kepada komuniti Islam di kawasan tersebut beribadat dengan sempurna dan juga menjalankan pelbagai aktiviti serta program ibadah bersama.
“Kami sangat mengambil berat tentang pembangunan komuniti di bandar baharu yang dibina di sini bersesuaian dengan perkembangan ekonomi dan sosial penduduk,” katanya dalam kenyataan.
Sumbangan tersebut telah disampaikan oleh Pengerusi Matrix, Datuk Mohamad Haslah Mohamad Amin kepada Pengerusi jawatankuasa pembinaan Surau Ara Sendayan, Taufek Sharom sambil disaksikan oleh Ketua Menteri Negeri Sembilan, Dato Seri Aminudin Harun.
Turut hadir Pengarah Urusan Kumpulan, Ho Kong Soon. -KOSMO! ONLINE


Aliran trafik menuju utara lancar
Oleh ASLIZA MUSA

30 April 2022, 12:24 pm
IPOH – Aliran trafik di Lebuh Raya Utara-Selatan menuju ke utara berjalan lancar walaupun terdapat pertambahan jumlah kenderaan susulan kepulangan warga kota ke kampung halaman bagi menyambut Hari Raya Aidilfitri.
Ketua Polis Perak, Datuk Mior Faridalathrash Wahid berkata, setakat ini, tiada kesesakan ketara dikesan walaupun jumlah kenderaan yang masuk ke Perak melalui lebuh raya dan jalan Persekutuan bertambah berbanding hari biasa.
“Berdasarkan laporan oleh PLUS, memang jumlah kenderaan meningkat di lebuh raya namun ia masih terkawal. Setakat ini aliran trafik berjalan lancar,” katanya ketika ditemui pada program Go To Safety Point (GTSP) dan pemantauan lalulintas bersama Ketua Polis Perak di Stesen Minyak Shell Simpang Pulai arah utara berhampiran Pusat Transformasi Luar Bandar (RTC) Gopeng di sini awal pagi tadi.
Terdapat 270 buah stesen minyak di Perak menyertai GTSP yang bertujuan menyediakan satu tempat selamat kepada orang awam bagi mendapatkan bantuan awal ketika menghadapi situasi kecemasan sama ada mangsa jenayah atau terlibat kemalangan.
Menurut Mior Farid, bagi memastikan aliran trafik berjalan lancar dan tiada kejadian jenayah berlaku, pihaknya telah mengatur gerak beberapa penugasan rondaan, kawalan lalu lintas dan sekatan jalan raya di setiap daerah.
Katanya, pendekatan Omnipresence juga diguna pakai terutama di kawasan tumpuan ramai termasuk kawasan rehat dan rawat (R&R) dan hentian rehat lebuh raya bagi melahirkan rasa selamat dalam kalangan orang awam. – KOSMO! ONLINE


Terjun idam sapu bersih 8 emas di Sukan SEA Hanoi
Oleh KOSMO!

30 April 2022, 12:30 pm
BUKAN sebutir, tetapi lapan pingat emas mampu disasarkan oleh skuad terjun negara ketika menggalas misi di temasya Sukan SEA Hanoi, Vietnam bulan depan sekali gus ia menjadi lubuk emas buat kontinjen negara.
Memandangkan status Malaysia sebagai kuasa besar sukan terjun terutama di peringkat Asia Tenggara, maka misi untuk menyapu bersih pingat emas yang ditawarkan itu bukan sesuatu yang terlalu mustahil.
Pengurus pasukan, Datuk Leong Mun Yee optimis dengan keupayaan dimiliki barisan penerjun negara untuk pulang membawa kejayaan, malah ia adalah misi wajib untuk mereka.
“Memang itulah sasaran kita, memandangkan lapan acara akan dipertandingkan pada Sukan SEA nanti. Oleh itu, kita mahu sapu bersih pingat emas dalam acara terjun nanti,” katanya yang pernah memenangi 17 pingat emas dalam temasya Sukan SEA.
Di sebalik harapan besar diletakkan di bahu skuad terjun negara, Mun Yee mendedahkan kebimbangannya terhadap fasiliti baharu di Pusat Akuatik My Dinh.
“Cuma kita risau di Vietnam nanti adalah semuanya fasiliti baharu. Kita kena uji keadaan papan serta platform dahulu. Ini kerana, semua penerjun kita akan melakukan darjah kesukaran terjunan tinggi,” katanya.

Lapan acara dipertandingkan adalah 10 meter (m) platform seirama lelaki dan wanita; 3m papan anjal seirama lelaki dan wanita; 3m papan anjal individu lelaki dan wanita serta 1m papan anjal individu lelaki dan wanita.
Pada saingan itu nanti, skuad terjun negara menurunkan tiga atlet Olimpik diketuai Datuk Pandelela Rinong, Nur Dhabitah Sabri dan Wendy Ng Yan Yee untuk kategori wanita.


Tawaran eksklusif buat rakan-rakan Grab sempena Hari Raya Aidilfitri
Oleh MUHAMMAD FARID AHMAD TARMIJI

30 April 2022, 12:20 pm
KEDATANGAN bulan Ramadan dan perayaan Hari Raya Aidilfitri yang akan datang semamangnya sesuatu yang dinanti-nantikan oleh rakyat Malaysia.
Malah di bulan yang penuh mulia ini, kita bukan hanya berpeluang untuk berpuasa dan menambah amal ibadah semata-mata.
Sebaliknya, semua rakyat Malaysia boleh mengambil peluang untuk melakukan amal kebajikan dengan membantu dan menyokong mereka yang sedang berada dalam kesukaran.
Oleh itu, sempena Ramadan dan Hari Raya Aidilfitri yang akan datang, Grab Malaysia menjemput rakyat negara ini untuk bersama meneruskan amal kebajikan mereka melalui inisiatif ‘Jimat-Jimat, Ingat-Ingat’.
Melalui inisiatif itu, rakyat Malaysia boleh menjadikan penjimatan mereka di Grab sebagai usaha amal dengan menukar GrabRewards mereka sebagai sumbangan untuk pelbagai komuniti.
Sebagai tambahan, Grab Malaysia akan memadankan nilai setiap sumbangan GrabRewards yang dibuat sepanjang bulan Ramadan dan Hari Raya Aidilfitri.

Antara badan amal dan organisasi yang pengguna boleh menyokong melalui inisiatif ini termasuk Islamic Relief Malaysia, PERTIWI, MERCY Malaysia dan banyak lagi.
RAKYAT Malaysia boleh menjadikan penjimatan mereka di Grab sebagai usaha amal dengan menukar GrabRewards mereka sebagai sumbangan untuk pelbagai komuniti.
Berkongsi inspirasi di sebalik usaha itu, Ketua Pemasaran Negara Grab Malaysia, Hassan Alsagoff berkata, rakyat Malaysia sentiasa gigih untuk menghulurkan bantuan dalam menyokong perniagaan kecil tempatan serta membantu seluruh komuniti untuk bangkit semula.
“Sebagai syarikat tempatan, kami mahu berada di sisi mereka pada setiap langkah untuk menjadikan usaha amal mereka lebih lancar.
“Dengan GrabRewards, kami berada dalam kedudukan yang unik untuk menawarkan penjimatan hebat dan peluang mudah kepada rakyat untuk berbuat baik. Dengan memadankan setiap derma, kami bukan sahaja berharap untuk menggalakkan lagi sikap memberi ini tetapi menunjukkan bagaimana setiap penjimatan yang anda terima di Grab boleh dijadikan peluang untuk membantu orang lain,” katanya.
Di samping memadankan semua sumbangan GrabRewards yang dibuat pada masa ini, Grab menawarkan tawaran dan diskaun hebat di seluruh perkhidmatannya serta melancarkan usaha lain untuk membantu keperluan perayaan rakyat Malaysia.
Untuk maklumat lanjut mengenai pelbagai promosi sempena perayaan Ramadan dan Hari Raya Aidilfitri tahun ini, sila layari JIMAT-JIMAT, INGAT-INGAT.
“Kami mahu terus menjadi platform yang membantu rakyat Malaysia dengan keperluan mereka, sama ada dengan keperluan harian yang berpatutan, cara mudah untuk membuat persiapan perayaan atau juga dengan menyediakan ruang untuk rakyat Malaysia berbuat baik kepada golongan kurang bernasib baik,” jelas Hassan.
Dalam pada itu, dalam memastikan komuniti Grab iaitu pemandu dan penghantar, Grab turut melancarkan inisiatif Pesta Raya Dengan Grab sempena Ramadan dan Hari Raya.
GRAB akan memberi memberikan ganjaran kepada rakan kongsinya yang berpretasi tinggi melalui inisiatif Pesta Raya Dengan Grab.
Melalui inisiatif itu, Grab akan memberi memberikan ganjaran kepada rakan kongsinya yang berpretasi tinggi.
Ganjaran tersebut merupakan baju batik eksklusif dan terhad yang direka oleh artis seni tempatan iaitu Firdaus Nordin.
Kolaborasi terdahulu bersama rakan-rakannya, yang menampilkan wajah para pemimpin Malaysia, mendapat ulasan yang positif dan tular di media sosial.
Menurut Firdaus, artis muda berasal dari Pauh, Perlis ini berkata, baju batik, ‘Indera Bayu’ diinspirasikan daripada negeri di dalam Malaysia iaitu ‘Indera’ dipetik daripada nama negeri Perlis Indera Kayangan dan ‘Bayu’ daripada negeri Sabah Di Bawah Bayu.
“Konsep yang saya pilih di dalam lakaran design ini adalah flora yang mempunyai sifat kehijauan dedaunan dan bunga.
“Konsep ini diinspirasikan oleh isu semasa sekarang yang mana kira sedar, bumi sedang berhadapan dengan pemanasan global yang semakin dahsyat.
“Dari segi Psikologi pula, warna hijau dapat memberi perasaan yang tenang dan lapang kepada manusia. Maka secara tidak langsung, corak ini sangat mesra dengan kehidupan manusia dan alam,” katanya.
Beliau merupakan seorang artis seni yang sedang meningkat naik dan terkenal dengan karya-karya ikon dan warisan tanah air.
Lebih daripada 1,200 helai baju batik rekaanya akan diberikan sebagai ganjaran kepada rakan pemandu dan rakan penghantar Grab di seluruh negara yang mempunyai tempahan atau pesanan yang paling banyak dari 3 April sehingga 4 Mei 2022.
Dalam pada itu, Grab juga turut menawarkan tawaran-tawaran istimewa dan eksklusif untuk rakan-rakan Grab melalui program GrabBenefits.
GrabBenefits ialah program yang bertujuan untuk menjaga kebajikan rakan Grab serta penghantaran Grab, dan mempunyai tiga teras utama iaitu perlindungan, simpanan dan akademi.


Buruh dicekup simpan 800 biji pil kuda
Oleh YATIMIN ABDULLAH

30 April 2022, 11:50 am
PASIR MAS – Seorang buruh ditahan selepas dipercayai menyimpan sebanyak 800 biji pil kuda yang bernilai RM8,000 dalam serbuan di sebuah rumah di Kampung Gual Pasong Hantu, Gual Sitok, Rantau Panjang di sini hari ini.
Bahagian Siasatan Jenayah Narkotik Daerah, Ibu Pejabat Polis Daerah Pasir Mas menjalankan serbuan di rumah berkenaan pada pukul 2 pagi selepas menerima maklumat mengenai kegiatan pengedaran dadah.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa serbuan dilakukan, suspek yang berusia 22 tahun sedang baring di atas sofa di dalam rumah itu.
Menurutnya, pemeriksaan di dalam rumah berkenaan telah menemui sebanyak 800 biji pil kuda di dalam sebuah beg yang berada berhampiran suspek.
“Hasil soal siasat, suspek mengaku kesemua pil kuda itu adalah miliknya.
“Suspek memaklumkan dia mengambil bekalan dadah itu daripada seorang lelaki yang turut tinggal di kampung itu. Usaha memburu suspek sedang giat dilakukan bagi membantu siasatan,” katanya dalam satu kenyataan hari ini. – KOSMO! ONLINE.


Liverpool tidak penat
Oleh KOSMO!

30 April 2022, 12:00 pm
LIVERPOOL – Pengendali Liverpool, Jurgen Klopp memberikan amaran bahawa pasukan kendalian tidak berdepan masalah untuk turun memburu kemenangan berdepan Newcastle United malam ini.
Biarpun berdepan jadual perlawanan padat termasuk baharu sahaja meraih kemenangan ke atas Villarreal pada aksi separuh akhir pertama Liga Juara-Juara kelmarin, matlamat mereka untuk memburu kejuaraan Liga Perdana Inggeris tidak pernah padam.
Sebelum ini, Klopp mengeluarkan kenyataan kurang senang apabila jadual perlawanan menentang Newcastle terlalu singkat kurang 72 jam sahaja selepas aksi menentang Villarreal.
Bagaimanapun, kejayaan meletakkan sebelah kaki ke pentas final membakar semangat The Reds untuk meraih satu lagi keputusan positif pada perlawanan yang bakal berlangsung di St. James Park itu.
“Kami masih segar dan boleh beraksi dengan baik untuk perlawanan seterusnya. Cara kami bermain memang memenatkan, tetapi cara itu juga nanti akan membuatkan lawan kami keletihan dan mudah ditewaskan.
“Pada kami, cabaran ini sama sahaja kerana kami juga adalah manusia biasa. Apabila anda sudah mencuba, tetapi gagal, bermakna itu adalah bukan hari anda.

“Bagaimanapun, kami akan terus kekal positif buat masa ini dan mengekalkan tahap mental yang sama untuk memburu sesuatu yang istimewa musim ini,” jelas Klopp.
Liverpool berjaya meraih Piala Liga Inggeris dan masih bersaing dalam tiga lagi kejohanan lain dalam misi melunaskan impian mereka meraih gelaran quadruple musim ini. – AGENSI


Hampir 10,000 pekerja TNB bertugas di Aidilfitri
30 April 2022, 11:43 am
PETALING JAYA – Tenaga Nasional Berhad (TNB) menugaskan hampir 10,000 tenaga kerja melibatkan pelbagai peringkat dan sektor kritikal rantaian perkhidmatannya di seluruh Semenanjung bagi menjamin kestabilan bekalan elektrik ketika rakyat menyambut Syawal.
Penugasan itu dilakukan secara giliran dan tunggu sedia yang mana merangkumi stesen-stesen janakuasa, pusat kawalan dan seluruh rantaian perkhidmatan termasuk grid dan pencawang bagi memastikan kelancaran penghantaran, pembahagian bekalan elektrik serta siap siaga perkhidmatan pelanggan.
Presiden dan Ketua Pegawai Eksekutif TNB, Datuk Ir. Baharin Din berkata, pihaknya akan meningkatkan pemantauan di setiap negeri dengan jangkaan orang ramai pulang lebih awal berhari raya di kampung halaman selepas dua tahun tidak dapat berbuat demikian ekoran pelaksanaan perintah kawalan pergerakan (PKP).
“Terima kasih tidak terhingga kepada warga TNB yang bertugas tanpa syarat pada Aidilfitri ini dalam suasana peralihan endemik.
“Kita doakan mereka sentiasa sihat dan selamat menyempurnakan amanah tugas demi keselesaan semua yang menyambut lebaran,” ujarnya.
Menurut beliau, pihaknya menjangkakan penggunaan tenaga elektrik meningkat dalam tempoh 72 jam bermula sehari sebelum 1 Syawal berikutan orang ramai rancak membuat persiapan akhir terutama pada malam Aidilfitri diikuti pelbagai aktiviti sambutan dua hari berikutnya.

Sementara itu, Persatuan Wanita TNB (PELITAWANIS) dengan kerjasama Ahli-ahli PELITAWANIS dari lapan cawangan sekitar Lembah Klang berganding bahu menyiapkan 9,900 pek bingkisan kuih raya minggu lalu bagi menghargai anggota yang bertugas pada Syawal.
Yang Dipertua PELITAWANIS TNB, Datin Noor Aizah Abd Karim berkata, kerja-kerja pembungkusan 9,900 bingkisan kuih raya itu bermula 28 Mac hingga selesai pada 20 April lalu dan akan dihantar ke pejabat TNB di seluruh Semenanjung.-  KOSMO! ONLINE


Wabak demam campak melonjak 80 peratus
Oleh KOSMO!

30 April 2022, 12:00 pm
GENEVA – Tabung Kanak-Kanak Pertubuhan Bangsa-Bangsa Bersatu (UNICEF) memberi amaran bahawa penyakit demam campak meningkat 80 peratus di seluruh dunia tahun ini akibat gangguan disebabkan pandemik Covid-19, lapor laman berita Wionews.
Menurutnya, peningkatan jangkitan demam campak memberi petanda banyak penyakit lain yang mengancam  kanak-kanak akan menyusul dalam masa terdekat.
Penularan Covid-19 telah mengganggu kempen vaksinasi penyakit bukan Covid-19 di seluruh dunia. Gangguan itu dibimbangi mencetuskan ‘ribut virus’ yang berisiko membahayakan nyawa berjuta-juta kanak-kanak.
Demam campak adalah penyakit bawaan virus yang membahayakan sistem kesihatan kanak-kanak. Antara simptom paling ketara termasuk cacat penglihatan, pembesaran saiz otak, cirit-birit dan jangkitan pernafasan akut.
Menurut data baharu Pertubuhan Bangsa-Bangsa Bersatu (PBB), lebih 17,300 kes demam campak dilaporkan di seluruh dunia pada Januari dan Februari lalu, berbanding sekitar 9,600 kes sepanjang tempoh sama tahun lepas.
Menurut data berkenaan,  terdapat 21 wabak demam campak berskala besar dan membimbangkan dalam tempoh 12 bulan menjelang April  tahun ini dengan majoriti berlaku di Benua Afrika dan rantau Mediterranean.

UNICEF turut meramalkan bahawa demam kuning akan menjadi salah satu penyakit seterusnya selepas penularan demam campak.
Menurut PBB, negara Somalia mempunyai jumlah jangkitan demam campak tertinggi tahun lalu dengan lebih 9,000 kes, diikuti Yemen, Afghanistan, Nigeria dan Etiopia.
Terdapat juga kebimbangan bahawa konflik di Ukraine akan mencetuskan semula wabak demam campak di negara berkenaan. Ukraine mempunyai kadar campak tertinggi di Eropah antara tahun 2017 hingga 2019. – Agensi


400 asnaf bersyukur terima daging mantai percuma
Oleh AFIFI HAFIZ MOHD NOR

30 April 2022, 12:30 pm
KUALA PILAH – Kira-kira 400 asnaf di sini bersyukur menerima 2 kilogram (kg) daging lembu setiap seorang sebelum sambutan Hari Raya Aidilfitri tidak lama lagi.
Salah seorangnya, Alias Ahmad, 65 berkata, dia terharu menerima daging mantai pada tahun ini harga daging agak tinggi.
“Pemberian daging mantai ini sedikit sebanyak dapat meringankan beban kami menjelang hari raya beberapa hari lagi.
“Seingat saya anggaran sekilo daging pada waktu ini sekitar RM40. Hari ini kami dapat kira-kira 2 kg setiap seorang,” katanya ketika ditemui dalam Program Mantai Prihatin Parlimen Kuala Pilah Sumbangan kepada Asnaf di sini hari ini.
Turut hadir, Ahli Parlimen Kuala Pilah, Datuk Eddin Syazlee Shith.
Bagi Khatijah Alias, 72 berkata, pada raya tidak lama lagi dia tidak perlu beli daging kerana namanya tersenarai sebagai penerima daging pada tahun ini. – KOSMO! ONLINE.


Kelantan ubah cuti umum Aidilfitri kepada 4 Mei
Oleh MUHAMMAD AYMAN GHAFFA

1 Mei 2022, 9:54 pm
KOTA BHARU – Kelantan mengubah hari kelepasan am atau cuti umum sempena Hari Raya Aidilfitri daripada tarikh asal iaitu pada 5 Mei (Khamis) kepada 4 Mei (Rabu).
Menteri Besar Kelantan, Datuk Ahmad Yakob dalam satu kenyataan berkata, perubahan itu susulan daripada Penyimpan Mohor Besar Raja- Raja telah mengisytiharkan bahawa umat Islam di negara ini akan menyambut Hari Raya Aidilfitri pada 2 Mei iaitu esok.
Menurutnya, susulan daripada itu, kerajaan negeri bersetuju untuk mengubah cuti umum Hari Raya Aidilfitri di Kelantan daripada Khamis kepada Rabu ini.
Sebelum ini, Majlis Mesyuarat Kerajaan Negeri mengisytiharkan 5 Mei sebagai cuti peristiwa bagi negeri Kelantan selepas mengumumkan penjawat awam gred 56 dan ke bawah di negeri ini menerima Bantuan Khas Kewangan Aidilfitri sebanyak RM1,000 pada 20 April lalu. – KOSMO! ONLINE


Sultan Selangor ingatkan patuh SOP, sambut raya norma baharu
Oleh KOSMO!

1 Mei 2022, 11:39 pm
SHAH ALAM – Sultan Selangor, Sultan Sharafuddin Idris Shah menasihati rakyat negeri ini khususnya agar mematuhi prosedur operasi standard (SOP) bagi mengelak penularan wabak Covid-19.
Menerusi kenyataan di Facebook Selangor Royal Office, Sultan Sharafuddin bertitah, meskipun rakyat telah dibenarkan kembali menziarahi sanak saudara dan meneruskan budaya kunjung-mengunjung, namun beberapa SOP masih lagi dikuatkuasakan.
“Baginda dan Tengku Permaisuri Selangor, Tengku Permaisuri Norashikin berharap sambutan Hari Raya Aidilfitri kali ini dapat diraikan dalam suasana yang meriah dan harmoni dengan norma-norma baharu.
“Umat Islam khususnya yang pulang ke kampung halaman juga dinasihatkan agar berhati-hati di jalan raya,” katanya hari ini.
Baginda berdua turut berkenan menzahirkan ucapan Selamat Hari Raya Aidilfitri kepada seluruh umat Islam khususnya di Selangor. -KOSMO! ONLINE


Hari Raya Aidilfitri disambut 2 Mei
Oleh KOSMO!

1 Mei 2022, 8:23 pm
PETALING JAYA – Sambutan Hari Raya Aidilfitri bagi negeri-negeri seluruh Malaysia tahun ini ditetapkan esok pada 2 Mei bersamaan hari Isnin.
Pengumuman itu dibuat oleh Penyimpan Mohor Besar Raja-Raja, Tan Sri Syed Daniel Syed Ahmad menerusi siaran langsung khas di sebuah stesen televisyen sebentar tadi.
Penetapan tarikh 2 Mei 2022 sekali gus mengesahkan desas-desus umat Islam Malaysia akan merayakan sambutan itu lebih awal berbanding dijadualkan iaitu pada Selasa – KOSMO! ONLINE


Ayam Bismi jual hingga lewat malam berikutan Aidilftiri esok
Oleh JAMLIAH ABDULLAH

1 Mei 2022, 11:33 pm
ALOR SETAR – Sebuah syarikat penternakan dan pengedaran ayam di Simpang Empat Kangkong di sini, Ayam Bismi mengambil inisiatif mengadakan jualan ayam segar sehingga lewat malam ini.
Presiden syarikat berkenaan, Jaffri Ahmad berkata, pusat jualan ayam tersebut dibuka semula kira-kira pukul 9 malam tadi selepas pengumuman Hari Raya Aidilfitri esok bagi membantu penduduk mendapatkan bahan mentah itu.
“Ini adalah atas rasa prihatin syarikat. Kami tahu ada yang belum memperoleh bekalan ayam lagi kerana mungkin menunggu sehingga esok.
“Bekalan di tempat lain mungkin kehabisan jadi di Ayam Bismi mereka boleh datang beli sehingga pukul 12 tengah malam sementara stok masih ada,” katanya di sini hari ini.
Tambah beliau, pusat jualan berkenaan termasuk outlet lain di seluruh negeri ini diserbu pelanggan sejak ia dibuka selepas waktu subuh hari ini.
“Kilang Ayam Bismi mengeluarkan bekalan penuh hari ini iaitu 4,000 ekor sejam.

“Diharapkan bekalan ayam ini dapat membantu umat Islam menyediakan juadah kegemaran mereka untuk hari raya esok,” katanya. – KOSMO! ONLINE


Ahli parlimen Britain letak jawatan selepas ‘kantoi’ tonton video lucah
Oleh KOSMO!

1 Mei 2022, 8:00 pm
LONDON – Ahli Parlimen Britain, Neil Parish mengumumkan akan meletakkan jawatan selepas mengaku menonton video lucah sebanyak dua kali ketika bekerja, lapor agensi berita United Press International, semalam.
Parish mengeluarkan kenyataan tersebut kepada Badan Penyiaran British (BBC) dan akhbar The Guardian.
Beliau berkata, kejadian kali pertama berlaku ketika beliau cuba mencari laman web traktor sebelum dialihkan ke platform video lucah secara tidak sengaja.
“Kali kedua, ia dilakukan dengan sengaja ketika sedang menunggu giliran untuk mengundi di sebelah dewan.
“Ia adalah satu kesalahan yang bodoh dan saya mungkin hilang kewarasan ketika melakukan perbuatan itu,” kata Parish.
Perdana Menteri Britain, Boris Johnson berkata, tingkah laku itu tidak boleh diterima sama sekali.

Setiausaha Kesihatan, Sajid Javid pula memuat naik ciapan Twitter bahawa budaya itu perlu diubah memandangkan beberapa contoh tingkah laku yang tidak sesuai dan seksis dilaporkan baru-baru ini di Parlimen.
“Ia adalah perkara yang memalukan.
 “Parlimen adalah premis penjawat awam dan sudah menjadi tugas mereka untuk menunjukkan contoh perwatakan yang baik dan berintegriti,” tulis Javid. – Agensi


Ribut petir, hujan lebat di Kelantan dan Pahang
Oleh HARRITH HISHAM

1 Mei 2022, 9:03 pm
PETALING JAYA – Penduduk di bahagian utara dan pantai timur diingatkan supaya berwaspada susulan ribut petir, hujan lebat dan angin kencang melibatkan empat negeri malam ini.
Jabatan Meteorologi (MetMalaysia) dalam satu kenyataan berkata, keadaan cuaca buruk itu dijangka berlanjutan sehingga pukul 10 malam nanti.
“Ia melibatkan Kota Setar, Pokok Sena, Padang Terap, Pendang, Sik, Baling, Kulim dan Bandar Baharu di Kedah serta keseluruhan kawasan Pulau Pinang.
“Di Kelantan pula membabitkan Tumpat, Pasir Mas, Kota Bharu, Jeli, Tanah Merah, Bachok dan Gua Musang,” katanya.
Selain itu, amaran sama turut dikeluarkan bagi negeri Pahang melibatkan Tanah Tinggi Cameron, Lipis, Jerantut, Maran, Kuantan dan Pekan.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam. – KOSMO! ONLINE


Suasana Aidifitri berubah panik, ramai kelam kabut buat persiapan
Oleh KOSMO!

1 Mei 2022, 9:20 pm
PETALING JAYA – Kerisauan orang ramai sebelum ini mengenai tarikh sambutan Hari Raya Aidifitri sudah terjawab malah membuatkan keadaan berubah panik susulan pengumuman raya yang ditetapkan esok pada 2 Mei bersamaan hari Isnin.
Tinjauan Kosmo! di laman sosial mendapati rata-rata orang ramai yang belum bersedia sepenuhnya untuk menyambut perayaan Aidilfitri terpaksa membuat perubahan mengejut pada saat akhir.
Ini termasuklah persiapan mencari busana dan kelengkapan raya, hidangan dan jamuan yang belum dimasak serta menggubah perancangan untuk pulang ke kampung yang bakal menyaksikan pertambahan kenderaan di semua lebuh raya utama pada malam ini.
“Orang umum punya la mengharapkan raya. Sudah dua tahun tidak raya. Sekali mari awal habis semua orang kelam kabut,” kata Fazli.
“Sepanjang hidup tak pernah terjadi raya awal sehari ni. Esok makan nasi goreng sahaja lah. Rosak perancangan. Macam kena serangan panik terus rasa,” luah El Haura Fathia.
“Saya baju melayu pun tak dapat beli lagi. memang takda rezeki tahun ini. Malam ini mesti lebuh raya semua kena serbu, pening kepala,” ujar Hafidz.

“Esok raya dan kakitangan dah mesej nak buat apa? Rendang pun tak masak lagi ini. Semua tengah panik ni,” seloroh Maliza Jumaat.
Terdahulu, Kosmo! melaporkan tarikh bagi sambutan Hari Raya Aidilfitri bagi negeri-negeri seluruh Malaysia tahun ini ditetapkan esok pada 2 Mei. – KOSMO! ONLINE


Beruang ‘serbu’ kereta kerana terhidu bau pengilat bibir
Oleh KOSMO!

1 Mei 2022, 7:00 pm
DENVER, Colorado – Seekor beruang liar bertindak ganas dengan merempuh masuk sebuah kereta yang ditinggalkan di satu kawasan parkir di negeri Colorado, Amerika Syarikat (AS) kerana menghidu bau manis pengilat bibir yang ditinggalkan dalam kenderaan.
Menurut laporan akhbar Daily Star, beruang tersebut sedang berkeliaran di kawasan sekitar untuk mencari makanan dan mungkin terhidu bau manis seperti madu daripada pengilat bibir.
Insiden itu kemudiannya dilaporkan kepada Colorado Parks and Wildlife yang menggunakan Twitter untuk memberi amaran kepada orang ramai.
“Beruang tahu cara membuka pintu kereta. Tiada makanan atau sampah dalam kereta tetapi terdapat pengilat bibir.
“Baunya sudah cukup untuk menarik perhatian beruang untuk melihatnya. Jauhkan ‘tetamu’ yang tidak diingini dari kereta anda dengan mengunci pintu dan tidak meninggalkan apa-apa yang mempunyai bau,” tulis ciapan itu.
Menurut media tempatan, barangan bukan makanan yang tertinggal di dalam kereta termasuk pelindung matahari, balm bibir, krim dan penyegar udara boleh menarik minat beruang untuk cuba menceroboh masuk ke dalam kenderaan.

Beruang juga telah diketahui pandai memecah masuk ke dalam rumah, memusnahkan perabot dan dalaman lain semasa mereka mencari sumber makanan. – Agensi


Terengganu pinda cuti peristiwa Aidilfitri pada 4 Mei
Oleh MOHD AZLI ADLAN

1 Mei 2022, 11:27 pm
KUALA TERENGGANU – Cuti peristiwa Hari Raya Aidilfitri bagi Terengganu dipinda awal sehari pada 4 Mei iaitu Rabu ini.
Menteri Besar Terengganu, Datuk Seri Dr. Ahmad Samsuri Mokhtar berkata, pindaan tersebut berikutan pengumuman Penyimpan Mohor Besar Raja- Raja yang mengisytiharkan umat Islam negara ini akan menyambut Hari Raya Aidilfitri pada 2 Mei iaitu esok.
“Memandangkan 1 Syawal jatuh pada 2 Mei iaitu esok, kerajaan negeri Terengganu bersetuju untuk menjadikan 4 Mei sebagai cuti peristiwa menggantikan Khamis.
“Manfaatkan ruang ini untuk bersama keluarga tercinta. Selamat Hari Raya Aidilfitri,” katanya dalam satu kenyataan di sini hari ini.
Kosmo! 28 April lalu melaporkan kerajaan negeri Terengganu mengisytiharkan 5 Mei ini sebagai cuti peristiwa sempena Hari Raya Aidilfitri.
Ahmad Samsuri berkata, cuti peristiwa tersebut akan dikuatkuasakan sekiranya 1 Syawal jatuh pada 3 Mei ini. – KOSMO! ONLINE


Santuni keluarga, sahabat handai Aidilfitri kali ini – PM
Oleh LUQMAN RIDHWAN MOHAMED NOR

1 Mei 2022, 10:12 pm
PUTRAJAYA – Perdana Menteri, Datuk Seri Ismail Sabri Yaakob menyeru orang ramai mengambil peluang menyantuni ahli keluarga serta sahabat handai pada Aidilfitri yang akan disambut umat Islam esok.
Beliau berkata, ia ekoran pengumuman dibuatnya berkaitan pemberian tol percuma di sembilan lebuh raya termasuk laluan utara selatan dan pantai timur selain 21 lebuh raya turut menawarkan diskaun sehingga 50 peratus.
“Ambillah peluang ini dan manfaatkanlah kelonggaran prosedur operasi standard Covid-19 mulai 1 Mei 2022 untuk menyantuni ibu bapa, sanak saudara dan sahabat handai bagi mengeratkan ukhuwah dan silaturrahim.
“Luangkan masa mengunjungi rumah terbuk adan menziarahi pusara,” katanya ketika menyampaikan Perutusan Aidilfitri 2022 di sini hari ini.
Beliau berkata, dalam kemeriahan menyambut Aidilfitri orang ramai perlu memastikan untuk terus mengamalkan kawalan kendiri walaupun banyak kelonggaran telah diberikan demi keselamatan diri dan keluarga tercinta.
“Bagi anda yang pulang ke kampung, berhati-hatilah di jalan raya, pandulah dengan penuh cermat dan berhemah agar sampai ke destinasi dengan selamat.

“Di kesempatan ini, saya dan keluarga ingin mengucapkan Selamat Hari Raya Aidilfitri kepada seluruh Keluarga Malaysia yang beragama Islam walau di mana anda berada,” katanya.
Dalam pada itu, Ismail Sabri meluahkan rasa syukur kerana negara ini masih dilimpahi nikmat keamanan dan keharmonian hasil kestabilan politik serta kerjasama Keluarga Malaysia, meskipun dunia berdepan cabaran risiko geopolitik yang serius antaranya membabitkan konflik antara Rusia dan Ukraine, Palestin dan Israel .
Katanya, konflik itu perlu dijadikan iktibar dengan sebaiknya kerana jika krisis tersebut tidak dapat diselesaikan dengan segera, ia boleh menjejaskan keamanan di rantau terbabit dan ekonomi dunia.
“Justeru, saya menyeru kepada seluruh Keluarga Malaysia agar berpegang kepada konsep Tasamuh, yakni ajaran Islam yang menekankan tentang nilai toleransi dan kebersamaan selaras konsep Keluarga Malaysia.
“Tidak hanya urusan ibadah sahaja yang diatur oleh Islam, kehidupan sosial juga ada aturannya dan salah satunya adalah anjuran untuk bersikap tasamuh (toleransi) dalam bermasyarakat,” katanya. – KOSMO! ONLINE


SpaceX hantar sampel DNA manusia ke Bulan untuk diklon makhluk asing
Oleh KOSMO!

1 Mei 2022, 6:00 pm
WASHINGTON – Syarikat aeroangkasa, Space X mengumumkan bakal menghantar sebuah kotak kapsul masa yang mengandungi asid deoksiribonukleik (DNA) manusia ke Bulan.
Menurut laporan akhbar Daily Star, tujuan utama kapsul itu dihantar ke angkasa lepas adalah dengan harapan satu hari nanti, makhluk asing boleh membawa pulang ‘asas’ manusia ke Bumi jika kita tiba-tiba telah pupus.
Misi Crew-4 digelar ‘biobank’ itu mempunyai sampel daripada lebih 2,000 orang yang berbeza dan bertujuan membantu memulakan rizab sampel DNA luar dunia di Bulan.
Syarikat yang bertanggungjawab mengumpul DNA tersebut, LifeShip berkata, mereka mahu mengekalkan pelan tindakan genetik spesies di Bumi untuk generasi akan datang dan memastikan ia selamat di luar planet.
LifeShip berkata, misinya ke Stesen Angkasa Antarabangsa (ISS)  ialah ‘misi demonstrasi’ dengan matlamat jangka panjang syarikat untuk menghantar DNA manusia ke Bulan pada 2023.
“Kapsul masa genetik direka untuk masa depan maka tiada seorang pun daripada kita akan tahu dengan pasti apa yang akan berlaku padanya.

“Mungkin ia akan ditemui oleh tamadun masa depan dan digunakan untuk mencipta semula planet kita seperti hari ini.
“Walaupun ini semua adalah teori, kami percaya ia berbaloi untuk menyelamatkan pelan tindakan genetik kehidupan kami di Bumi untuk beberapa generasi,” katanya.
LifeShip menjemput orang ramai untuk menghantar DNA mereka sendiri ke Bulan dengan membayar AS$100 (RM435). – Agensi


Aaron-Wooi Yik kempunan rangkul trofi BAC
Oleh MUHAMMAD ZUHAILY BADLISHAH

1 Mei 2022, 5:36 pm
HAJAT beregu lelaki No.1 negara, Aaron Chia-Soh Wooi Yik untuk menjuarai Kejohanan Badminton Asia (BAC) 2022 di Manila, Filipina tidak kesampaian.
Ia berikutan kekalahan pemenang pingat gangsa Sukan Olimpik Tokyo 2020 itu kepada pasangan Indonesia, Pramudya Kusumawardana-Yeremia Rambitan dengan keputusan straight set 21-23, 10-21 pada aksi final sebentar tadi.
Kekalahan di Kompleks Sukan Muntinlupa itu menyaksikan Malaysia terus gagal untuk menamatkan penantian dalam acara beregu lelaki sejak kali terakhir ia dilakukan oleh Choong Tan Fook-Lee Wan Wah pada edisi 2007.
Aaron-Wooi Yik perlu bangkit ke tahap sebenar dan melupakan kekalahan itu menjelang kejohanan seterusnya iaitu saingan Piala Thomas yang akan diadakan di Bangkok, Thailand bermula 8 hingga 15 Mei ini. – KOSMO! ONLINE


Zii Jia tawan Asia selepas juarai BAC
Oleh MUHAMMAD ZUHAILY BADLISHAH

1 Mei 2022, 6:30 pm
PEMAIN perseorangan lelaki profesional negara, Lee Zii Jia kini muncul juara baharu Asia selepas berjaya menjuarai Kejohanan Badminton Asia (BAC) 2022 di Manila, Filipina.
Kejayaan itu hadir selepas Zii Jia, 24, menewaskan pemain No.8 dunia dari Indonesia, Jonathan Christie dengan kemenangan 21-17, 23-21 pada aksi final di Komplek Sukan Muntinlupa sebentar tadi.
Walaupun diasak sengit oleh Christie tetapi kejayaan tetap menjadi milik Zii Jia disebabkan beberapa kesilapan individu dilakukan pemain lawan dalam pertarungan yang memakan masa selama 45 minit.
Ia menyaksikan pemain dari Alor Setar, Kedah itu berjaya mengulangi kejayaan yang pernah dilakar legenda badminton negara, Datuk Lee Chong Wei ketika menjuarai edisi 2016 di Wuhan, China.
Dalam masa sama, kejayaan Zii Jia juga sedikit sebanyak menebus kekecewaan kem badminton negara ke atas Indonesia selepas Aaron Chia-Soh Wooi Yik tewas kepada Pramudya Kusumawardana-Yeremia Rambitan pada final beregu lelaki.
Gelaran sebagai juara Asia pastinya menjadi pembakar semangat terbaik buat Zii Jia untuk memberikan aksi terbaik buat Malaysia pada saingan Piala Thomas di Bangkok, Thailand bermula 8 hingga 15 Mei ini. – KOSMO! ONLINE


Tiada unsur jenayah kematian anak Delimawati
Oleh ISKANDAR SHAH MOHAMED

1 Mei 2022, 5:28 pm
KUALA LANGAT – Siasatan awal polis terhadap kematian anak lelaki kepada pelakon Delimawati Ismail di tepi lombong Bandar Saujana Putra, Jenjarom di sini, kelmarin mendapati tiada unsur jenayah.
Zulfazli Jaafar, 45, ditemui selepas polis menerima maklumat mengenai seorang lelaki tidak sedarkan diri berdekatan sebuah universiti itu, kira-kira pukul 4.30 petang.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, sepasukan polis dari Balai Polis Saujana Putra bergegas ke lokasi kejadian bagi menjalankan siasatan.
Kata beliau, pihaknya dengan bantuan bomba kemudian berjaya membuka pintu kenderaan mangsa.
Zulfazli
“Namun, mangsa disahkan meninggal dunia oleh pihak perubatan dari Hospital Putrajaya.
“Isteri mangsa turut berada di lokasi dan menyatakan lelaki itu keluar dari rumah sejak malam Khamis lalu namun masih tidak pulang,” katanya dalam kenyataan hari ini.

Jelas Ahmad Ridhwan, siasatan awal mendapati tiada unsur jenayah dan kes diklasifikasikan sebagai mati mengejut.
“Siasatan lanjut bagaimanapun masih dijalankan untuk mengetahui punca sebenar kematian,” katanya.
Terdahulu, Delimawati yang juga pelakon  Hantu Kak Limah menyatakan anaknya ditemui meninggal dunia di dalam kereta oleh isteri sendiri di lokasi tersebut. – KOSMO! ONLINE


Kejayaan JDT naikkan moral pemain negara – FAM
Oleh MUHAMAD ARDIE PUTRA SUHAIMI

1 Mei 2022, 4:15 pm
PRESIDEN Persatuan Bola Sepak Malaysia (FAM), Datuk Hamidin Mohd Amin percayq kejayaan Johor Darul Ta’zim (JDT) mampu menjadi pemangkin kepada moral pemain negara untuk melakar kejayaaan lebih tinggi di peringkat antarabangsa.
Sebagai rekod, kelab Harimau Selatan itu mencipta sejarah mara ke pusingan 16 Liga Juara-Juara Asia (ACL) 2022 selepas menewaskan Ulsan Hyundai 2-1 pada aksi terakhir Kumpulan I di Stadium Sultan Ibrahim, Iskandar Puteri, semalam.
Keputusan tersebut menyaksikan Skuad kendalian Benjamin Mora itu mengesahkan status selaku juara Kumpulan I dengan mengumpul 13 mata.
“Tahniah JDT! Kejayaan ini bukan sahaja mampu menaikkan moral pemain negara untuk mencipta lebih banyak kejayaan di peringkat tertinggi tetapi diharap menjadi contoh terbaik kepada bola sepak negara.
“Terbukti dengan kerja keras serta perancangan yang baik seperti diusahakan oleh Tunku Mahkota Johor, Tunku Ismail Sultan Ibrahim, semuanya membuahkan hasil yang amat membanggakan.
“Kejayaan ini secara tidak langsung akan meningkatkan tahap permainan, kualiti dan mutu bola sepak negara seiring untuk bersaing dengan kelab dari kuasa besar bola sepak Asia,” katanya dalam satu kenyataan.

Mengulas lanjut, Hamidin optimis kejayaan manis ini juga mampu menaikkan lagi motivasi pemain JDT untuk melakar kejayaan di pusingan kalah mati yang dijadualkan berlangsung Ogos depan.
“Sememangnya ia kemenangan penuh dramatik tetapi cukup bergaya, membuktikan pemain-pemain cukup berdaya saing,” katanya. – KOSMO! ONLINE


Musafir wajib qada puasa jika Ramadan kurang 29 hari
Oleh AMREE AHMAD

1 Mei 2022, 4:13 pm
PUTRAJAYA – Umat Islam bermusafir di negara yang berpuasa lewat sehari tetapi kemudian tiba di negara yang sudah pun tamat Ramadan diwajibkan ganti lagi bagi mencukupkan 29 hari.
Demikian pandangan tokoh agamawan terkenal, Datuk Dr. Zulkifli Mohamad al-Bakri sebagai menjawab kemusykilan ramai pihak berhubung senario tempoh puasa Ramadan bagi musafir.
“Jika berada di negara yang memulakan Ramadan lambat sehari namun bermusafir di negara yang sudah berpuasa awal, maka wajib dia menyambut Aidilfitri bersama-sama penduduknya.
“Kemudian dia perlulah qada selama sehari setelah tamatnya Ramadan dan Hari Raya Puasa kerana bulan Islam tidak akan kurang 29 hari,” jelas beliau menerusi laman sosial rasminya.
Meskipun tidak menyatakan secara spesifik, pandangan bekas Mufti Wilayah Persekutuan itu seperti merujuk hantaran tular mengenai sambutan Aidilfitri di negara tertentu yang awal sehari.
Antaranya tangkap layar memo Suruhanjaya Tinggi Malaysia di London yang memaklumkan tarikh 1 Syawal di Britain sebagaimana ditetapkan pihak berkuasa di negara tersebut pada 2 Mei.

Umat Islam di Britain bagaimanapun mula berpuasa awal pada 2 April lalu dan hari ini mereka sudah menyempurnakan genap 30 hari Ramadan untuk perayaan Aidilfitri keesokannya.- KOSMO! ONLINE


Pengantin anak emak, makan disuap ibu selepas akad nikah
Oleh KOSMO!

1 Mei 2022, 5:00 pm
JAKARTA – Seorang pengantin baharu menjadi tular di media sosial Indonesia apabila aksinya yang masih makan bersuap oleh ibunya tular di media sosial, lapor laman berita Suara.com, semalam.
Menerusi paparan video itu, lelaki berkenaan baru sahaja selesai menjalani upacara akad nikah, namun dia tidak menuju ke pelamin seperti biasa.
Sebaliknya, pengantin lelaki itu dirakam pergi ke suatu sudut lalu duduk dan menikmati hidangan nasi sambil disuap oleh ibunya.
Paling mengejutkan, lelaki itu membiarkan sahaja isteri yang baru dikahwininya duduk bersendirian di atas pelamin sementara dia menghabiskan nasi yang disuap ibunya.
Perbuatan tersebut menerima pelbagai komen daripada pengguna media sosial yang mendakwa lelaki tersebut adalah versi sebenar anak emak.
“Jika baru berkahwin sudah bersikap begini, nanti bila berlaku perselisihan faham pasti ibunya akan masuk campur sekali,” komen seorang pengguna media sosial.

“Ini pastinya spesies semua hal akan diadukan kepada ibunya,” ujar seorang lagi. – Agensi


Bandar Kota Bharu sesak dipenuhi kenderaan perantau
Oleh ROHANA MOHD. NAWI

1 Mei 2022, 4:09 pm
KOTA BHARU – Keadaan jalan raya di sekitar Kota Bharu mula sesak hari ini selepas perantau pulang ke ibu negeri Kelantan itu untuk menyambut Hari Raya Aidilfitri tidak lama lagi.
Ketua Polis Daerah Kota Bharu, Asisten Komisioner Mohd. Rosdi Daud berkata, bagaimanapun, kesesakan itu masih terkawal selepas polis menempatkan anggota trafik di persimpangan lampu isyarat.
Menurutnya, selain itu, seramai 48 pegawai dan anggota polis ditempatkan di empat lokasi panas kemalangan maut di daerah ini iaitu di jalan Kota Bharu-Pasir Puteh, Kota Bharu-Pengkalan Chepa, Salor Baru-Pasir Mas dan Binjai-Bachok.
“Berdasarkan pemerhatian, kepulangan perantau merupakan antara punca kesesakan yang berlaku di Kota Bharu. Ditambah pula dengan pertambahan kenderaan yang keluar untuk membeli keperluan sambutan Aidilfitri di sini.
“Polis turut memberi penekanan kepada kesalahan pengguna jalan raya antaranya memandu melebihi had laju, memandu di lorong kecemasan, memotong barisan dan memandu sambil menggunakan telefon bimbit,” katanya ketika ditemui pemberita selepas melancarkan Ops Selamat Peringkat Kota Bharu di pekarangan Mydin Tunjong di sini hari ini.
Tambahnya, kebanyakan lampu isyarat di sekitar daerah ini hanya menunjukkan lampu kuning untuk melancarkan pergerakan trafik. – KOSMO! ONLINE


Jarang manusia korek hidung guna ‘screw driver’ – UAI
Oleh KOSMO!

1 Mei 2022, 5:35 pm
PETALING JAYA – Pendapat berhubung korek hidung dan telinga membatalkan ibadah puasa sering kita dengari di bulan Ramadan.
Penceramah selebriti, Ustaz Azhar Idrus bagaimanapun menjelaskan perbuatan tersebut sebenarnya tidak membatalkan ibadah puasa.
Jelasnya, perbuatan korek hidung atau telinga tidak sesekali membatalkan puasa kerana perbuatan tersebut ada tahap-tahap tertentu.
“Tidak batal jika korek hidung jangan sampai ke otak dan telinga pula jangan sampai dalam dan terkena gegendang telinga.
“Jarang orang korek hidung dengan pemulas skru dan jarang juga orang masukkan pemberus botol dalam mulut, ” jelasnya menerusi satu ceramah di Youtube baru-baru ini.
Katanya lagi, Tuhan telah menciptakan lima jari pada setiap manusia yang mempunyai kelebihan yang berlainan.

“Cuba tengok jari kelingking kita, itu gunanya untuk korek hidung dan telinga. Jari tu paling kecil.
“Cuba anda korek dengan jari tersebut, adakah akan masuk terlalu dalam? Tidak akan sampai ke dalam, itu kehebatan ciptaan Tuhan, ” jelasnya. – KOSMO! ONLINE.


Kain rentang sambut kepulangan anak perantau
Oleh TOREK SULONG

1 Mei 2022, 5:17 pm
PASIR PUTEH – Pelbagai cara dilakukan bagi memeriahkan kepulangan perantau ke kampung halaman masing-masing termasuk menyediakan kain rentang dan bungkusan makanan kepada pengguna jalan raya.
Ahli Dewan Undangan Negeri (ADUN) Semerak, Wan Hassan Wan Ibrahim berkata, beliau bersama Pusat Khidmat Dewan Undangan Negeri (DUN) Semerak menyediakan 300 bungkusan makanan setiap hari untuk diagihkan kepada perantau di Jalan Pachakan-Besut bermula Jumaat lalu.
Menurutnya, pihaknya juga membuat kain rentang di sempadan Kelantan-Terengganu bagi menyambut kepulangan perantau selain memaklumkan ada makanan percuma untuk diagihkan kepada mereka.
“Ini merupakan usaha kami untuk menyambut ketibaan perantau kerana DUN ini terletak bersempadan dengan Terengganu. Jadi, ia menjadi laluan utama perantau untuk masuk ke Kelantan.
“Kain rentang menyambut mereka dipasang berhampiran sebuah stesen minyak yang menjadi lokasi pengguna jalan raya berhenti rehat. Kita dirikan khemah khas di situ untuk mengagihkan juadah berbuka seperti nasi kerabu, nasi ayam dan nasi kukus kepada mereka,” katanya.
Menurut Wan Hassan, sumbangan itu merupakan satu penghargaan daripada DUN Semerak kepada perantau selepas dua tahun tidak dapat pulang beraya bersama keluarga di kampung.

Katanya, berdasarkan maklumat yang diterima semasa mengagih juadah berbuka, kebanyakan perantau yang masuk melalui Jalan Pachakan- Besut akan pulang ke segenap daerah di negeri ini.
“Meskipun sumbangan makanan ini dianggap biasa pada kebanyakan individu namun, saya melihat ia dalam konteks yang lebih besar apabila kita dapat menghargai kepulangan perantau ke Kelantan,” jelasnya. – KOSMO! ONLINE


Putin isytihar perang dunia beberapa hari lagi?
Oleh KOSMO!

1 Mei 2022, 3:00 pm
MOSCOW – Setiausaha Pertahanan Britain, Ben Wallace memberi amaran bahawa Presiden Rusia, Vladimir Putin boleh bertindak mengisytiharkan Perang Dunia Ketiga dalam masa beberapa hari sahaja lagi, lapor akhbar The Sun UK kelmarin.
Amaran itu susulan dakwaan Kremlin  bahawa operasi ketenteraan khas ke atas Ukraine berkemungkinan besar berakhir dengan perang dunia nuklear.
Wallace berkata, Putin mungkin menggunakan sambutan Hari Kemenangan pada 9 Mei ini sebagai simbolik untuk memanggil tentera Rusia supaya memerangi golongan Nazi di seluruh dunia.
Hari kemenangan diraikan bagi memperingati kejayaan Kesatuan Soviet mengalah tentera Nazi Jerman semasa Perang Dunia Kedua.
Sementara itu, Putin mempamerkan kekuatan tenteranya dalam perarakan raptai Hari Kemenangan di Moscow dan bandar St. Petersburg.
“Saya tidak terkejut jika beliau mengisytiharkan pada Hari Kemenangan bahawa Rusia berperang dengan Nazi dunia.

“Kita perlu membantu rakyat Ukraine melepaskan diri daripada cengkaman Moscow dan mengekalkan momentum untuk menewaskan Rusia,” kata Wallace.
Beliau berkata, Britain akan terus membekalkan senjata kepada Kiev dan sedang mempertimbangkan untuk menyediakan peluru berpandu anti-kapal.
Negara-negara Barat memberikan bantuan, senjata dan peralatan kepada Ukraine melainkan kecuali menghantar tentera untuk bertempur secara bersemuka atau melaksanakan zon larangan terbang.
Britain membekalkan senjata anti kereta kebal, peluru berpandu pertahanan udara dan merancang untuk membekalkan kenderaan berperisai Stormer untuk membantu Ukraine melawan Rusia.
Awal minggu ini, Moscow mengancam untuk menyerang pangkalan tentera Britain dengan jurucakap Kementerian Luar Rusia, Maria Zakharova berkata, serangan itu boleh dibenarkan terhadap negara anggota Pertubuhan Perjanjian Atlantik Utara (NATO).
Kata Wallace, beliau tidak terkejut dengan ugutan Kremlin sambil menambah, NATO mempunyai bilangan senjata yang lebih banyak dan mampu mengalahkan Rusia.
“Saya tidak merasa terganggu atau takut dengan ugutan Putin.
“Kita mempunyai angkatan tentera yang kuat dan penghalang nuklear. Kita juga terdiri daripada 30 negara yang mempunyai potensi memenangi pertempuran dengan Kremlin.
“Saya berasa yakin kerana di suatu lokasi rahsia, terdapat pasukan terbaik sedang bersembunyi dan menunggu arahan sekiranya Britain perlu dilindungi,” ujarnya.
Putin sebelum ini menegaskan bahawa mana-mana negara yang campur tangan dalam operasi khas Rusia untuk ‘membersihkan’ Ukraine daripada kawalan Nazi bakal menerima balasan yang dahsyat.
“Mana-mana negara yang berniat campur tangan secara langsung dalam isu Ukraine akan berdepan akibat  daripada penggunaan senjata canggih milik Moscow,” kata Putin yang merujuk kepada peluru berpandu nuklear  Satan II. – Agensi


Trafik sesak 150 km menghala ke utara
Oleh HARRITH HISHAM

1 Mei 2022, 3:31 pm
PETALING JAYA – Aliran trafik di Lebuh Raya Utara-Selatan dilaporkan sesak sepanjang 150 kilometer (km) berikutan pertambahan kenderaan sejak pagi tadi.
Menurut jurucakap PLUS Malaysia Berhad (PLUS), setakat pukul 1 tengahari, keadaan trafik dari Slim River ke Sungkai merupakan antara laluan paling terjejas dan para pengguna dinasihatkan untuk merancang perjalanan dengan sebaiknya.
Katanya, peningkatan aliran trafik itu juga adalah susulan pemberian tol percuma dan diskaun tol kepada Keluarga Malaysia bersempena sambutan Aidilfitri seperti yang diumumkan Perdana Menteri, Datuk Seri Ismail Sabri Yaakob, Isnin lepas.
“Bagi laluan menghala ke selatan pula, kesesakan sepanjang 12 km dilaporkan berlaku dari Bandar Ainsdale ke Seremban dan di Putra Mahkota menuju ke Nilai keadaan trafik perlahan sejauh 8 km.
“Trafik di lain-lain kawasan menghala ke selatan masih lancar dan dalam keadaan terkawal kecuali dari Skudai menuju ke Senai Utara yang bergerak perlahan,” ujarnya.
Sementara itu, menerusi laman web Lembaga Lebuhraya Malaysia setakat pukul 3 petang, trafik di Lebuh Raya Kuala Lumpur-Karak turut dilaporkan perlahan dan mengalami kesesakan sepanjang 21 km dari Gombak ke Genting Sempah. – KOSMO! ONLINE


Bangunan runtuh di China, 23 orang dikhuatiri terperangkap
Oleh KOSMO!

1 Mei 2022, 4:00 pm
BEIJING – Sekurang-kurangnya 23 mangsa masih terperangkap apabila sebuah bangunan lapan tingkat runtuh di bandar Changsha dalam wilayah Hunan, China, lapor akhbar Bangkok Post, semalam.
Bangunan yang menempatkan hotel, panggung wayang dan apartmen itu dipercayai runtuh pada petang Jumaat.
Pihak berkuasa bandar masih belum mengeluarkan sebarang butiran mengenai identiti kesemua mangsa, tetapi berkata bahawa lima orang telah diselamatkan daripada runtuhan tersebut.
Media pemerintah menunjukkan anggota bomba dengan dibantu oleh penggali, memotong lumut logam dan kepingan konkrit, manakala penyelamat menjerit memanggil mangsa di sekitar serpihan dengan harapan ada yang terselamat.
Tiada punca awal kejadian yang diberikan oleh pihak berkuasa walaupun spekulasi menyebut mengenai kemungkinan terlalu banyak kerja-kerja pembinaan dilakukan di kawasan tersebut.
“Penyewa telah membuat perubahan struktur pada premis itu pada tahap yang berbeza-beza,” kata media tempatan.

Presiden Xi Jinping telah menggesa pencarian mangsa disegerakan dalam keadaan apa pun sambil menambah beliau telah mengarahkan siasatan menyeluruh mengenai punca runtuhan itu. – Agensi


Ribut petir, hujan lebat di 9 negeri petang ini
Oleh HARRITH HISHAM

1 Mei 2022, 2:22 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat melibatkan sembilan negeri di semenanjung petang ini.
MetMalaysia dalam laporannya berkata, cuaca buruk tersebut dijangka berlanjutan sehingga pukul 5 petang nanti.
“Di Kedah melibatkan Kubang Pasu, Padang Terap, Kuala Muda, Sik, Baling, Kulim dan Bandar Baharu manakala di Pulau Pinang membabitkan Seberang Perai Utara, Seberang Perai Tengah dan Seberang Perai Selatan.
“Di Perak pula membabitkan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk dan Hilir Perak,” katanya.
Selain itu, jelasnya, amaran sama turut dikeluarkan bagi keseluruhan kawasan di Perlis, Kuala Lumpur dan Putrajaya.
“Turut terlibat iaitu Besut dan Setiu di Terengganu serta Tanah Tinggi Cameron, Raub, Bentong, Temerloh, Bera, Pekan dan Rompin di Pahang.

“Sementara di Selangor, hujan lebat dijangka melanda Sabak Bernam, Kuala Selangor, Hulu Selangor, Klang, Gombak, Petaling dan Hulu Langat,” ujarnya.
Tambah MetMalaysia, keadaan sama turut dijangka berlaku melibatkan Jelebu, Seremban, Kuala Pilah dan Jempol di Negeri Sembilan serta Segamat, Kluang, Mersing, Kulai, Kota Tinggi dan Johor Bahru di Johor. – KOSMO! ONLINE


Panjat bumbung pasar raya untuk kandungan TikTok
Oleh NIK NUR IZZATUL HAZWANI NIK ADNAN

1 Mei 2022, 2:33 pm
KEMAMAN – Demi meraih perhatian dan pengikut di media sosial, seorang pemuda sanggup mengambil risiko membahayakan diri dengan naik ke atas bumbung bangunan sebuah pasar raya setinggi 12 meter di bandar Chukai, di sini baru-baru ini.
Perbuatan yang menimbulkan kekecohan dalam kalangan orang ramai yang berada di sekitar pasar raya tersebut dan Hospital Kemaman bertentangan dipercayai dilakukan pada 19 Mac lalu sebelum dimuat naik menerusi akaun TikToknya pada Jumaat lalu.
Mereka yang pada mulanya menyangka pemuda tersebut berniat membunuh diri telah memaklumkannya kepada pihak bomba dan polis.
Niat sebenar pemuda itu bergelak ketawa sepanjang berada di tingkat empat pasar raya berkenaan hanya terbongkar apabila dia memuatnaik video tersebut pada Jumaat lalu sebelum mendapat kecaman netizen.
Sementara itu, Ketua Balai Bomba dan Penyelamat Kemaman, Mohd. Hasbullah Halipah kesal dengan tindakan tidak bertanggungjawab individu berkenaan.
“Semakan kami mendapati kejadian berlaku pada 19 Mac lalu. Kami menerima aduan terdapat cubaan membunuh diri apabila pemuda tersebut dikesan berdiri di bahagian atas bangunan pasar raya berkenaan.

“Bagaimanapun, dia bertindak melarikan diri sebaik enam anggota bomba dan polis tiba untuk melakukan kerja-kerja penyelamatan,” katanya.
Mohd. Hasbullah berharap pemuda tersebut hadir ke Balai Bomba dan Penyelamat Kemaman untuk memberi penjelasan berhubung tindakannya yang bukan sahaja mengundang bahaya malah menyusahkan pasukan penyelamat. – KOSMO! ONLINE


Ukraine minta Indonesia bekal senjata
Oleh KOSMO!

1 Mei 2022, 4:00 pm
JAKARTA – Presiden Indonesia, Joko Widodo  (Jokowi) menegaskan bahawa  jemputan Presiden Volodymyr Zelenskyy  ke Sidang Kemuncak negara Kumpulan 20 (G20) pada November ini mempunyai kaitan dengan kedudukan Ukraine dalam isu pemulihan ekonomi dunia, lapor laman berita Kompas semalam.
Menurut Jokowi, ia adalah salah satu alternatif yang akan diusahakan di persidangan itu terutamanya  apabila Rusia juga bakal hadir selaku anggota G20.
“Kita perlu memahami bahawa G20 memiliki peranan sebagai pemangkin dalam pemulihan ekonomi dunia.
“Jika kita komited untuk memulihkan kegawatan ekonomi global, maka kita perlu berbincang dengan dua kuasa besar ini iaitu Rusia dan Ukraine yang mempengaruhi situasi tersebut,” tegas Jokowi.
Sementara itu, Jokowi juga memaklumkan bahawa Presiden Ukraine, Volodymyr Zelensky ada memohon bantuan senjata dari Indonesia bagi mengatasi krisis di negara itu.
Bagaimanapun, beliau telah menjelaskan bahawa dasar luar Indonesia tidak mempraktikkan bantuan seumpama itu.

“Saya tegaskan kepada Zelesnky bahawa mengikut mandat perlembagaan Indonesia dan prinsip dasar luar Indonesia adalah melarang pemberian senjata kepada negara lain,” kata Jokowi. – Agensi


Duit di mesin ATM habis
Oleh KOSMO!

1 Mei 2022, 3:53 pm
PETALING JAYA – Persedian dan kemeriahan hari raya bagi warga kota sedikit terbantut apabila dikhabarkan wang di mesin pengeluaran wang automatik (ATM) sudah kehabisan.
Tinjauan di media sosial mendapati ramai orang yang mengalami masalah ketika ingin mengeluarkan wang mereka apabila rata-rata wang di mesin ATM habis.
Dikhabarkan keadaan ini berlaku sejak Rabu lalu apabila ramai yang telah mengambil wang bagi persediaan menyambut Hari Raya Aidilfitri yang dijangka Selasa nanti.
Rata-rata orang ramai mula panik dan berharap keadaan ini kembali pulih ditambah pula masih ada lagi warga kota yang tidak bertolak ke kampung halaman hari ini.
“Aku dah pergi beberapa ATM sejak semalam, tambahan yang dalam stesen minyak. Duit memang habis, duit tunai tak ada ni macam mana nak raya,” jelas Zaibidi.
“Memang duit di mesin ATM kering, kalau pergi dekat bank pun kadang-kadang satu mesin ATM sahaja yang boleh digunakan.

“Itupun untuk periksa baki, kalau nak keluarkan duit memang tak boleh, betul-betul raya orang kali ni. Harapnya tak lama lah, kesian macam aku duduk Kuala Lumpur ni,” kata Mad Zaid Ceroi. – KOSMO! ONLINE